Балиқчилик ривожида ишончли молиявий таянч / ADOLAT ижтимоий-сиесий газетаси\nЮртимизда қишлоқ хўжалигининг алоҳида тармоқларидан бири бўлган балиқчилик тармоғини ривожлантириш, парҳезбоп ва фойдали неъматни етиштириш ҳамда қайта ишлашни замонавий технологиялар асосида йўлга қўйиш юзасидан қатор ишлар олиб борилмокда.\nТаъкидлаш жоизки, балиқ маҳсулотларини қайта ишлаш, қадоқлаш технологияларини жорий этиш ва тармоқнинг экспорт салоҳиятини ошириш бугунги кунда муҳим вазифалардан бири ҳисобланади. Бунда Ўзбекистон Республикаси Вазирлар Маҳкамасининг қарорларига асосан “Ипотека-банк” акциядорлик тижорат ипотека банки мамлакатимизда балиқчилик соҳасини ривожлантириш учун масъул этиб бириктирилган.\nБугунги кунда мамлакатимиздаги 3000 та балиқчилик хўжаликларининг асосий депозит ҳисобварақларига “Ипотека-банк” АТИБнинг ҳудудий филиаллари томонидан хизмат кўрсатилмоқда. Ўтган йили балиқ етиштиришга доир 437 лойиҳага 166,4 миллиард сўм маблағ йўналтирилди. Хорижга экспорт қилинган балиқ маҳсулотлари эса 446,1 тонна, яъни 1,4 миллион АҚШ долларини ташкил қилди.\nФермерлар балиқ етиштиришнинг интенсив усулидан кенг фойдаланаяпти. Ёпиқ сув айланиш тизими, интенсив кичик сув ҳавзалари, қафас (садок) ва «Шоли+балиқ» усулларида етиштирилган балиқлар инсон саломатлиги учун фойдали экани эътироф этилмоқда.\nДавлатимиз раҳбарининг 2018 йил 2-3 май кунлари Наманган вилоятига ташрифи давомида банк раҳбарларига «Ипотека сармояси» МЧЖ қошида балиқчилик соҳасида илмий ишларни амалга ошириш ва балиқчилик хўжаликларига илмий ишланмалари билан хизмат кўрсатадиган «Балиқчилик илмий маркази» ташкил қилиш вазифаси юклаган эди. Айни пайтда ушбу марказ фаолиятини йўлга қўйиш ва илмий маълумотларнинг назарий асосларини амалиётга изчил татбиқ этиш йўлида бир қатор чора-тадбирлар белгилаб олинди. Бу борада Хитойнинг Хэйлунцзян балиқчилик илмий-тадқиқот институти профессорлари иштирокида олиб борилаётган музокараларда соҳа ривожида илмий ишланмаларнинг ўрни ва аҳамиятига алоҳида урғу берилмоқда. Қайд этиш лозимки, мазкур институтнинг асосий фаолияти осетр ва карп турдаги балиқларни етиштириш бўйича тадқиқотлар олиб боришга қаратилган.\nИнститут олимлари республикамиз ҳудудидан Орол мўйловдори (Аральский усач) ва Туркистон мўйловдори (Туркистанский усач) балиқларини Хитойнинг Харбин провинциясига олиб бориб маҳаллийлаштиришга эришган. Хитойлик олимлар ушбу турдаги балиқлар устида илмий тадқиқотлар ўтказиб, самарадорликни янада ошириш бўйича янги технология ишлаб чиқишган. Ҳозирги кунда бу икки балиқ тури Хитойда энг қиммат балиқ турлари қаторига киради.\nЎзбекистонда Орол мўйловдори ва Туркистон мўйловдори балиқлари Орол денгизининг сатҳи торайиши ва Амударё ирмоқларида тўғон, сув омборлари, каналлар қурилиши ҳисобига кескин камайиб кетганлиги сабабли “Қизил китоб”га киритилган.\nХэйлунцзян институти билан ҳамкорликда Ўзбекистонда осетр, карп, Орол мўйловдори ва Туркистон мўйловдори балиқларини кўпайтириш технологиясини жорий қилиш сифатли балиқ махсулотларини кўпайтиришга хизмат қилади.\nБалиқ етиштирувчиларни молиявий қўллаб-қувватлаш натижасида мамлакатимизда сўнгги йилларда балиқ етиштириш ҳажми кескин ортди. Бу борада банк томонидан балиқчилик хўжаликларини молиявий қўллаб-қувватлашининг самарали механизмлари амалиётга изчил татбиқ этилаётгани муҳим аҳамият касб этаяпти. Жумладан, «Ипотека-банк» АТИБ балиқчилик билан шуғулланаётган хўжаликларга лизинг хизматлари кўрсатишни йўлга қўйган. Ушбу мақсадда “Ipoteka-Leasing” лизинг компанияси ташкил этилди.\nБундан ташқари, банк мутахассислари балиқ етиштириш ва соҳани молиялаш механизмларини ўрганиш мақсадида Seafood Expo Global/Seafood Processing Global анъанавий кўргазмаси ташкилотчиларининг таклифига биноан, Бельгия пойтахти Брюссел шаҳрида бўлиб қайтдилар. Seafood Expo Global/Seafood Processing Global кўргазмаси балиқ, денгиз маҳсулотларини ишлаб чиқариш, қайта ишлаш, қадоқлаш, сақлаш ва уларнинг сифатини назорат қилиш бўйича энг янги технология ва ускуналар билан танишиш имкони мавжуд бўлган майдонча ҳисобланади.\nSeafood Expo Global/Seafood Processing Global – халқаро балиқ саноати кўргазмаси Европа ҳудудида ушбу тармоқ бўйича муҳим воқеа ҳисобланади. Кўргазма дунёнинг 78 мамлакатидаги 28 500 мутахассисни бирлаштирди. Унда 1946 та балиқ овлаш компаниялари, балиқ маҳсулотларини қайта ишлаш ташкилотлари, соҳага оид илмий тадқиқот компаниялари ва ташкилотлар вакиллари иштирок этдилар.\nАнжуманда вакилларимиз жаҳонда балиқчилик тармоғининг нуфузли — Исландиянинг “Marel”, Американинг “Nothum”, Голландиянинг “Anova” сингари етакчи балиқни қайта ишлайдиган компаниялари, Голландиянинг балиқлар озуқасини ишлаб чиқарувчи “Coppens”, Исроилнинг ёпиқ сув таъминоти қурилмаларини қурувчи “Aqua maof”, Туркиянинг сунъий ҳовузларни ишлаб чиқарувчи “Akvaplast” каби йирик компаниялари билан балиқ маҳсулотларини қайта ишлаш бўйича тажриба алмашдилар.\nМузокаралар якунида ёпиқ сув таъминоти қурилмаларини қуриш бўйича дунёда етакчи ўринлардан бирини эгалланган Исроилнинг “Aqua maof” компанияси билан ҳамкорлик қилишга доир битимни имзоланди. Ушбу компания мутахассислари ўзбек ҳамкасбларига энг арзон нархда балиқ ва денгиз маҳсулотларини етиштириш имконини берадиган технологияларни етказиб беришга тайёр эканликларини билдирдилар. Жорий йилнинг ўзида Исроил компанияси билан шерикликда бир нечта қўшма лойиҳаларни амалга ошириш кўзда тутилган. Улар орасида Сирдарё вилоятининг “Sirdaryo Fish Technology” масъулияти чекланган жамияти негизидаги сув ҳавзасида интенсив технологиялардан фойдаланган ҳолда, 4000 тоннали балиқ маҳсулотларини ишлаб чиқаришга оид лойиҳани алоҳида таъкидлаш зарур. Шунингдек, балиқлар учун энг сифатли озуқа ишлаб чиқариш бўйича дунёдаги етакчилардан бири бўлган Голландиянинг “Coppens” компанияси билан ҳам балиқ озуқасини мамлакатимизга мақбул нархларда етказиб бериш бўйича келишиб олинди. Бундан ташқари, “Ипотека-банк” ҳудудларда балиқ етиштириш ва қайта ишлаш бўйича қўшма корхоналарини кўпайтириш мақсадида Хитой, Вьетнам, Индонезия давлатларнинг тажрибали мутахассисларини юртимизга жалб этган. Уларнинг илғор технологияларини мамлакатимиздаги балиқчилик хўжаликларда кенг татбиқ этиш юқори самара бераяпти.\nСоҳада тизимли ишларнинг амалга оширилиши натижасида сунъий сув ҳавзаларида 74,8 минг тонна, табиий сув ҳавзаларида 33,8 минг тонна, қафас (садок) мосламаларида 13,3 тонна, интенсив кичик сув ҳавзаларда 7,9 минг тонна, сунъий сув айланиш тизими (УЗВ) да 4,8 минг тонна, сувли майдонларда 15,4 минг тонна, жами 150 минг тонна балиқ овланиши кутилмоқда. Ўз навбатида, жорий йил якунига қадар 2 миллион АҚШ доллари қийматидаги балиқ маҳсулотлари хорижга экспорт қилинади.\nБалиқ етиштириш хўжаликлари ва бошқа тамоқларни кредитлаш борасида ҳам ҳудудларда қатор ижобий ишлар амалга оширилмоқда. Хусусан, “Ипотека-банк” АТИБнинг Наманган вилоят филиали томонидан хонадон шароитида иш билан банд бўлиш учун 870 та фуқарога 6,5 миллиард сўм миқдорида имтиёзли кредит маблағлари ажратилди. Бундан ташқари, Норин тумани, Учқўрғон тумани, Уйчи туманларида дарё қирғоқларида яшовчи фуқароларга ҳам хонадон шароитида балиқ боқиш, балиқчиликни ривожлантириш бўйича тушунтириш ишлари олиб борилмоқда.\n— Ўғлим уй шароитида балиқ етиштиришга қизиқиб қолгани учун ушбу банкка моддий ёрдам сўраб мурожаат қилдик, — дейди Норин туманида яшовчи фуқаро Муаззам Раҳматуллаева. — Дастлаб бизга балиқчилик хўжалиги ташкил этиш учун 17 миллион сўм кредит берилди. Олинган маблағ ҳисобига Африка лаққалари боқишни йўлга қўйдик. Бошланишида 4 та бассейнга 2000 та балиқ олдик. Балиқларнинг ҳар 10 кунда суви алмаштирилиб, дорилаб турилар экан. Вақтида сувини алмаштириб, озуқасини вақтида бериб борсангиз, 6 ойда битта балиқ чавоғи 3 килограммгача тош босар экан. Учинчи ҳовузни ҳам тайёрлаб қўйдик. Балиқлар бир ойлик бўлгандан кейин учинчи ҳовузга оламиз. Уч ойлик бўлганда эса тўртинчи ҳовузга ўтказамиз. Ҳар бир ҳовузга 500 тагача балиқ сиғади. Бу йил яхши даромад қилсак, кейинги йилга шу ердан бетонли ҳовузлар қурмоқчимиз. Оқ амур, дўнгпешона, сазан каби балиқлар аллақачон xалқимиз томонидан севиб истеъмол қилинадиган парҳез таомга айланган. Лекин Африка лаққаларининг таъми бошқача. Уларни парваришлаш ҳам ўзига хос тарзда олиб борилади. Сунъий ҳовузлардаги сувнинг иссиқлиги меъёрида бўлиши керак. Ҳовузга ташланган чавоқлар ҳар куни 5 маҳалдан овқатлантирилади.\nХулоса қилиб айтганда, мамлакатимизда аҳолининг балиқ маҳсулотларига бўлган эхтиёжини таъминлаш мақсадида амалга оширилаётган бундай саъй-ҳаракатлар инсон саломатлиги учун зарур бўлган парҳезбоп маҳсулотларни кўпайтириш, тадбиркорликнинг янги йўналишларини ривожлантириш, шунингдек, жойларда янги иш ўринлари яратишга хизмат қилади.


Бананнинг организм учун фойдали хусусиятлари - Daryo\n17:56, 13.09.2021 15212\nБананнинг организм учун фойдали хусусиятлари\nОдатда олмани кони фойда дейишади, лекин аслида банан анча фойдалироқ. Чунки унда кўпроқ витаминлар ва бошқа фойдали моддалар бор.\nАгар банан олма билан таққосланса, бананда А витамини темирдан беш баробар кўп, шунингдек, фосфор ҳам уч баробар ортиқ. Бундан ташқари, калий, клетчатка, табиий шакар, C витамини мавжуд.\nБанан қондаги глюкоза миқдорини соғлом сақлашга ёрдам беради. Баъзида бананни «супер маҳсулот» деб ҳам аташади. Хўш нима учун бу мева рационга қўшилиши кераклигини қуйида маълум қиламиз.\nЖиғилдон қайнашини бартараф этади\nНотўғри овқатланиш кўпинча жиғилдон қайнашига олиб келади. Банан меваси ошқозон кислотасини зарарсизлантиришга ёрдам беради ва лейкоцианидин деб номланган ўсимлик таркибидаги модда ошқозон шиллиқ қаватининг қалинлашишига олиб келади.\nБананларда сув кам, бошқа меваларга қараганда калория ва шакар миқдори юқори. Сахароза, фруктоза ва глюкоза клетчатка билан биргаликда қувватни оширади. Жисмоний машқлар пайтида калий миқдори туфайли томир тортишиши хавфи камаяди. Банан - жисмоний машғулот олдидан истеъмол қилинадиган энг яхши мева сифатида тавсия этилади.\nБанан таркибида яхши кайфият учун масъул бўлган серотонинга айланувчи аминокислоталар — триптофан бор. Бу бирикмалар дам олишга, ташвишланишни камайтиришга ва ҳатто бахтни ҳис қилишга ёрдам беради. Қондаги триптофан даражасини озиқ-овқат ёрдамида кўтариш қийин бўлса-да, лекин банан бу вазифани аъло даражада бажаради.\nБанан таркибида марганец ҳам бор, у танага коллаген ишлаб чиқаришга ёрдам беради, шунингдек, терини эркин радикаллардан ҳимоя қилади.\nМавсумий маҳсулот: Бақлажон ҳақида билиш керак бўлган фойдали маълумотлар\nМавсумий мева: шафтолининг саломатлик ва яхши кайфият учун фойдали хусусиятлари\n17:09 Бугун 516\n16:55 Бугун 2048\n16:40 Бугун 1152\n16:25 Бугун 6806\n17:19, 25.10.2021 68191\n22:28, 25.10.2021 58111\n16:16, 25.10.2021 56186\n22:44, 25.10.2021 49071


Бармоқ изи сканери ўрнатилган банк картаси синовдан ўтказилмоқда (видео)\nБританиянинг NatWest банки 200 нафар мижозига бармоқ изи сканери ўрнатилган илк NFC дебет картасини тарқатишини эълон қилди. Картани синовдан ўтказиш апрель ойи ўртасида бошланади, деб ёзади TJournal.\nМазкур карталарнинг эгалари алоқасиз тўловларни пин-код киритиш ёки имзо қўйиш заруратисиз бармоқ изи билан тасдиқлаши мумкин. Бу Буюк Британияда NFC-тўловлар учун амал қилувчи 30 фунт стерлинглик лимитни четлаб ўтиш имконини беради.\nNatWest технологияни EMV-чиплар ишлаб чиқарувчиси билан бирга Gemalto, шунингдек, Visa ва Mastercаrd банк карталари учун ишга туширади. Банк бармоқ излари ҳақидаги маълумотлар марказлаштирилмасдан, карталарда сақланишини маълум қилди.


Ўзбекистоннинг расмий ОАВ нега ёлғон сўзларни очиқдан-очиқ, баландпарвоз руҳда ёзадилар? - Фарғона.Ру ахборот агентлиги\n14:02 msk, 6 Июль 2020\n22.02.2012 10:02 msk\n“O‘zbekiston ta’lim tizimi – jahon standartlari darajasida” - Ўзбекистоннинг бош ахборот агентлиги UzA 16 февраль куни чоп этган мақолалардан бири шундай деб аталади.\nРасмий ахборот манбасининг таъкидлашича, Тошкент шаҳридаги намунали 243 мактабда бўлиб қайтган “Юксак билимли ва интеллектуал ривожланган авлодни тарбиялаш – мамлакатни барқарор тараққий эттириш ва модернизация қилишнинг энг муҳим шарти” дея аталган конференция қатнашчилари шундай хулосага келганлар. Пойтахтнинг Олмазор туманида жойлашган бу мактаб чиндан ҳам намунали, “Меҳр нури” нодавлат нотижорат жамоат хайрия жамғармаси кўмагида капитал таъмирланган ва моддий-техника базаси мустаҳкамланган бўлиши эҳтимол. Аммо мазкур жамғарманинг сайтида бу ишларнинг амалга оширилгани ҳақида ҳеч қандай маълумот йўқ. Сайтда фақат 2008 йил 4 сентябрда чоп этилган биттагина мақола бўлиб, 66 мактабда таъмир ишлари ўтказилгани ҳақида тил учида айтб ўтилган, холос: “(2007 йил) сентябрида эса пойтахтнинг бир йўла учта умумтаълим мактабининг ўқучилари ва ўқитувчилари янги таъмирланган синфларга кирдилар”.\nЭнди бўлса конференциянинг чет эллик қатнашчилари кимлигига бир қараб кўрайлик. Аввал улардан иқтибослар (цитата) келтирамиз.\n“Ўзбекистон таълим тизими таҳсинга лойиқ, - дейди Буюк Британия инглиз тили ўқитувчилари ассоциацияси президенти Лесли Киркам. – Менинг мамлакатингизга учинчи марта келишим ва ҳар сафар ташрифим давомида таълим тизимида кўплаб янги ва фойдали ўзгаришларнинг гувоҳи бўламан. Мен Ўзбекистон давлат таълим стандарталари жаҳон стандартларига тўлиқ мос келади, деган фикрдаман”.\n“Ўзбекистон таълим тизими ҳақида кўп эшитганмана, - дейди Австрия парламенти аъзоси, Австрия миллатлараро ҳамжиҳатлик жамияти президенти Жозеф Хоштл. – Ҳақиқатан ҳам, мамлакатингизда истиқлол йилларида таълим соҳасида эришган ютуқлар таҳсинга сазавор. Бу ердаги барча ўқув юртларида тилларни ўрганишга катта эътибор берилаётгани бизни қувонтирди. Зеро, бу ҳозирги глобаллашув ва интеграциялашув даврида мамлакатингиз илмий салоҳияти учун ниҳоятда муҳим аҳамиятга эга. Ўқув жараёнига ахборот-коммуникация технологияларининг кенг жорий этилаётганини ҳам алоҳида таъкидлаш жоиз. Мен Ўзбекистонда таълим тизими жаҳон стандартлари даражасида эканига ишонч ҳосил қилдим”.\nБуюк Британия инглиз тили ўқитувчилари ассоциацияси президенти дея аталган ҳурматли Лесли Киркам (Les Kirkham) аслида ушбу уюшманинг оддийгина вакили, холос (бу ҳақда ассоциациянинг сайтида айтилган). Бундан ташқари, ташкилотнинг расмий номи ҳам сал бошқачароқ: Чет элликларга таълим берувчи инглиз тили ўқитувчиларининг халқаро ассоциацияси (International Association of Teachers of English as a Foreign Language). Кўраяпсизми, маъно ҳам ўзгарди, аҳамияти ҳам анча пасайди...\nҲурмати уникидан кам бўлмаган жаноб Жозеф Хоштл (Josef Hoechtl) – иқтисодчи ва ижтимоий фанлар профессори, 1990 йилдан бошлаб Австрия миллатлараро ҳамжиҳатлик жамиятига раис бўлган. Афсуски, ушбу жамият ҳақида бошқа маълумотни Интернетдан топиб бўлмади. Хоштл 24 йил давомида Австрия парламенти депутати бўлгани ҳамда Таълим ва маданият ишлари бўйича қўмита раиси, Илм-фан ишлари бўйича қўмита раисининг муовини, Ташқи сиёсат қўмитаси аъзоси вазифаларида ишлагани маълум, холос. Кўринишидан, у бу лавозимларини 10 йил муқаддам тарк этганга ўхшайди...\nАлбатта, жаноб Хоштлнинг тажрибаси ва таълим соҳасидаги билимдонлиги шубҳа уйғотмайди. Киркам эса фақат чет элликлар учун инглиз тилини ўргатишга ихтисослашган.\nБу ерда битта саволнинг туғилиши табиий: биттагина мактабда бўла туриб (бошқа таълим муассасаларини бориб кўрилгани ҳақида ҳеч нарса дейилмаган), қандай қилиб таълим тизимининг жаҳон стандартларига мос келиши ҳақида хулосага келиш мумкин?! Ёки мақола муаллифи мазкур одамларнинг ҳақиқий мақомини ўзгартириб кўрсатганидек, гапирмаган гапини ҳам гапирди деб ёздими? Юқоридан келиб чиқиб, бир хулосага келиш мумкин: бу ишларнинг бари мамлакат президентининг қизи Гулнора Исломовна Каримова раҳбарлик қилаётган “Меҳр нури” жамғармасини кўкларга кўтариш бўйича навбатдаги пиар-кампания, холос. Бундан ташқари, бу мақола бутун дунё аҳлига “Ўзбекистоннинг аҳволи ҳароб эмас, мамлакатнинг ўзи ҳам, унинг таълим тизими ҳам гуркираб яшнаяпти” дея уқтиришга уринишдан бошқа нарса эмас.\nРус тили саҳифасида ушбу мақола остига ўқувчиларимиздан бирининг қолдирилган шарҳда шундай дейилган: “Ҳа, 243 мактабда ушбу конференция муносабати билан уч ҳафтадан бери ўқиш бўлмади. Менинг учта болам шу мактабда ўқийди. Шоша –пиша ремонт қилдилар. Ҳамаси хўжакўрсинга, синфлардаги телевизорлар ҳам (кимга керак бу телевизор, деб ўйлайсан, бутун синф бирга сериал томоша қиладилар), компьютерлар ҳам, бошқалари ҳам. 28 мактабда ҳам шу ишлар бўлган”.\nУшбу ёлғон ахборот билан танишиб бўлгандан сўнг “Бугунги кунда Ўзбекистон Республикаси давлат органлари фаолияти ва мамлакатдаги муҳим ижтимоий-сиёсий воқеаларни тўлалигича ёритиб келаётган Ўзбекистон Ахборот Агентлигининг” сўзларига ишонмай бўладими?


Минтақадаги мамлакатлар иқтисодий тикланишга эришган бўлса-да, пандемия сабаб истиқбол ноаниқ бўлиб қолмоқда. Шу сабабли Халқаро валюта жамғармаси минтақа давлатларига ўзларининг молиялаштириш талабларини чеклашлари кераклигини таъкидламоқда.\nХалқаро валюта жамғармаси Яқин Шарқ ва Марказий Осиёдаги давлатлар ўзларининг молиялаштириш талабларини чеклашлари кераклигини қайд этган. Чунки коронавирус пандемияси туфайли ҳукумат қарзининг кўпайиши вазиятни оғирлаштириши мумкин.\nМаълум қилинишича, истиқбол жуда ноаниқ бўлиб қолмоқда ва тикланиш йўллари эмлаш жараёни, туризм каби кучли таъсир кўрсатадиган тармоқларга ва мамлакатларнинг молия сиёсатига боғлиқ равишда фарқ қилиши мумкин.\n«Ривожланиш бошланди, аммо тикланиш нотекис, ноаниқ усулда бошланди, айниқса қарздорлиги юқори бўлган давлатлар учун», деб таъкидлаган ХВЖнинг Яқин Шарқ ва Марказий Осиё департаменти директори Жиҳод Азоур.\nМаълумот учун, 2021 йил 1 январ ҳолатига кўра, Ўзбекистоннинг давлат ташқи қарзи 21,1 миллиард долларни ташкил этмоқда.\nАввалроқ, Халқаро валюта жамғармаси (ХВЖ) экспертлари жаҳон иқтисодиёти 2021 йилда 6 фоизга, 2022 йилда эса 4,4 фоизга ўсишини прогноз қилгани хабар қилинганди. Кўп нарса пандемияга қарши кураш натижаларига боғлиқлиги айтилган.


Шеърлар Archives | Azam Abidov\nЭлшан АЗИМ (Озарбайжон)\nAzam Abidov 01.06.2019 05.06.2019 Шеърлар\nШоир ва ношир ЭЛШАН АЗИМ 1975 йили Озарбайжонда туғилган. Ганжа ва Бокуда олий таълим олган. 2003 йилдан буён Озарбайжон Ёзувчилар уюшмаси, Туркий дунё ёш ёзувчилари бирлиги аъзоси. Ҳозир “Сўз одаси” газетаси таъсисчи ва бош муҳарриридир. “Кўнглимга ёққан ёмғир”, “Орзу ила[…]\nAzam Abidov 16.05.2019 02.06.2019 Шеърлар\nҚуёш каби инар Рамазон, Даричадан ўтар нарига – Қуръон ўқир ёлғиз онажон Кўзи ожиз болаларига. Бир бурда нон, битта коса сут, Тагида ўт ёнмаган қозон. Маҳаллада бўлдими унут? Ҳализамон айтилар азон… Четга сурар эски пардани Сўнгги нурга тутади Қуръон, “Ифторликка[…]\nAzam Abidov 04.05.2019 Шеърлар\nСени бор дунёдан айро кўрмадим, Ёрқин мақтовга ҳам қилмасман тоқат. Балки заминдирсан бебаҳо, қадим, Балки само суйган азамат хилқат. Гап фақат шундами, ахир саодат Қучса бўлаверар ўзга элда ҳам, Ё илиқ жонингга етса жароҳат Топилур беғараз қўйилур малҳам. Балки сендалигим[…]\nAzam Abidov 03.04.2019 03.04.2019 Саёҳатномалар, Шеърлар\nЗеҳним нури етмаган жойда Яна қанча қуёшлар зоҳир, Мен дунёга тўкилдим қайдан, Бўлолмасам Хаққа мусофир? Эй, қардошим, ўй бобингни оч, Етиб-ортар кичкина ғурфа, Боқ, ҳар элда айни эҳтиёж, Бир ўсмоққа иштиёқ турфа! Қандоқ яхши, жоним илкингда, Йўл – гоҳ равон,[…]\nAzam Abidov 03.04.2019 Саёҳатномалар, Шеърлар\nЖанубий Африкада Ҳурлик иси юқар фаввора Ва безанган оғоч ёнида, Тиниқ руҳдай барг томирлари Ҳув Мандела хиёбонида. Қимматбаҳо отель, дўконлар Қуллуқ қилар аҳли киборга. (Менга эмас асли бу маъво, Етар, чиқиб олдим баҳорга). Дўстим, қани бунда оддий халқ? – Ҳаётидан[…]


18274 Ўқиш режими + -\nАллоҳ таоло Исо ибн Марям тилидан шундай марҳамат қилади:\n«У деди: «Албатта, мен Аллоҳнинг бандасиман. У менга китоб берди ва мени Набий қилди. Мени қаерда бўлсам ҳам, муборак қилди. Модомики ҳаёт эканман, намоз ва закотни тавсия қилди» (Марям сураси, 30-31-оятлар). Барака… Бу сўзни кўп такрорлаймиз, ҳар доим Аллоҳдан барака сўраймиз. Бараканинг маъноси нима? Оила ва хонадонларимизда қандай қилиб барака рўёбга чиқиши мумкин? Баракага эришишнинг йўллари қандай? Барака – бу кўпайиш, ўсиш демакдир. Мол-дунёнинг баракаси унинг кўпайиши, ортишидир. Уйнинг баракаси эса унинг кенглиги, тинч ва осойишта бўлишдир. Таомнинг баракаси егуликнинг сероб ва яхши бўлишидир. Фарзандларнинг баракаси уларнинг кўплиги ва ҳусну хулқли бўлишидир. Оиланинг баракаси ўзаро иттифоқ, бир-бирини тушунишдир. Вақтнинг баракаси турли эҳтиёжларни қондириш учун етарли бўлишидир. Саломатликнинг баракаси инсоннинг доимо соғлом бўлишдир. Умрнинг баракаси унинг узоқ бўлши ва унда яхши амалларни қилишдир. Илмнинг баракаси эса барча керакли билимларни қамраб олишдир... Демак, барака барча яхшиликларнинг жам бўлиши ва неъматларнинг кўпайишидир. Шундай экан, Аллоҳ таолодан барака сўрашимиз ва бунинг учун ҳаракат қилишимиз лозим… Лекин қандай қилиб? Инсон баракани ўзининг саъй-ҳаракати билан қўлга киритадими ёки у баъзи инсонларгагина хос бўлган илоҳий инъомми? Аллоҳ баракани ҳар бир инсон қўлга киритиши мумкин бўлган нарса қилиб қўйганми ёки бандаларидан маълум бир тоифаларга хос қилиб берганми?\nИсо ибн Марямнинг мўъжизалари: Аллоҳ азза ва жалла Исо алайҳиссаломга барака инъом этди. Ийсо алайҳиссалом бу неъматни «Мени қаерда бўлсам ҳам, муборак қилди» деб эътироф этди.\nКелинг, Исо алайҳиссаломга инъом этилган баракотнинг нишоналарига биргаликда назар солайлик. Аллоҳ азза ва жалла у кишининг қавмига осмондан дастурхон туширди. Аллоҳ таоло Ўз изни ила у кишига лойдан қуш ясашга, туғма кўр ва песни даволашга, ҳатто ўликларни тирилтиришга қодир қилди. Исо алайҳиссалом охир замонда яна ерга қайтади ва адолат ўрнатади. Зулм ва фасодга чек қўяди. Хочни синдиради. Тўнғизларни ўлдиради. У зот насоролар даъво қилганидек, қатл қилинган ҳам, хочга михланган ҳам эмас. Аксинча, Аллоҳ таоло у кишини мукаррам қилиб, осмонга кўтарган. Исо алайҳиссалом Қиёматда ўзига нисбатан ёлғон тўқигани, бўҳтон қилганларнинг зиддига гувоҳлик беради.\nБарака киришига сабаб бўлувчи омиллар: 1. Қуръони Карим. Аллоҳ таоло: «Биз нозил қилган бу Китоб муборакдир, ўзидан олдингини тасдиқловчидир» (Анъом сураси, 92-оят). Расулуллоҳ саллаллоҳу алайҳи васаллам: «Уйларингизни қабрга айлантирманглар. «Бақара» сураси ўқиладиган уйга шайтон кирмайди», дедилар».\n2. Тақво ва иймон. Шак-шубҳа йўқки, тақво ва иймон барака олиб келувчи амаллардандир. Зеро Аллоҳ таоло: «Агар шаҳар-қишлоқ аҳли иймон келтирганларида ва тақво қилганларида эди, албатта, уларга осмону ердан баракотларни очиб қўяр эдик» деб марҳамат қилган (Аъроф сураси, 96-оят). Албатта, тақво туфайли оила соҳиби аҳлу аёли ва фарзандлари билан биргаликда баракага эришади.\n3. Тасмия. Ҳар бир ишни бошлашдан аввал Аллоҳнинг номини зикр қилиш ҳам баракотга сабаб бўлади. Расулуллоҳ саллаллоҳу алайҳи васаллам шундай деганлар: «Киши уйига кираётганда ва таом пайтида Аллоҳни зикр қилса, шайтон (ўз аскарларига) «Сизларга ётоқ ҳам, кечки таом ҳам йўқ», дейди. Уйига кираётганда Аллоҳни зикр қилмаса, шайтон «Ётоққа етишдингиз», дейди. Таом пайтида Аллоҳни зикр қилмаса, «Ётоққа ҳам, кечки таомга ҳам етишдингиз», дейди».\n4. Овқатни жам бўлиб ейиш. Биргаликда тановул қилинган таом баракали бўлади, чунки Аллоҳ одамлар тўпланиб ейдиган таомни баракали қилиб қўйган. Бу ҳақда Расулуллоҳ саллаллоҳу алайҳи васаллам шундай деганлар: «Икки кишининг таоми уч кишига етади. Уч кишининг таоми тўрт кишига етади» (Икки шайх ва Термизий ривояти). Бу нарса, айниқса, Рамазон ифторларида яққол намоён бўлади. Йиғилганлар кўпайгани сайин таомнинг баракаси ортаверади.\n5. Саҳарлик. Расулуллоҳ саллаллоҳу алайҳи васаллам «Саҳарлик қилинглар, чунки саҳарликда барака бордир», дедилар (Бешовларида фақат Абу Довуд ривоят қилмаган). Бу ердаги баракадан мурод ажр-савоб, рўза тутишга бериладиган бардош ҳамда Аллоҳнинг таоати учун куч тўплашдир.\n6. Замзам суви. Бир неча минг йиллар аввал сувсиз ерда, тоғ-тошлар орасида отилиб чиққан муборак замзам суви ҳануз тўхтамайди. Бунинг сабаби шуки, у муборак, баракотли булоқдир. У ҳақда Набий саллаллоҳу алайҳи васаллам: «Аллоҳ Умму Исмоилни раҳим қилсин, замзамни ўз ҳолига ташлаб қўйганида ёки сувдан (мешга) қуйиб олмаганида, албатта, оқар булоқ бўлар эди». Яъни ундан бошқа нарсага қуйиб олинмаганида, янада мўл ва сероб бўлар эди.\n7. Зайтун ёғи. Зайтун дарахти муборак дарахтдир. Аллоҳ таоло Нур сурасида уни шундай васфлаган: «... чироқ эса шиша ичида, шиша эса гўё дурдан бўлган бир юлдуз бўлиб, шарқий ҳам, ғарбий ҳам бўлмаган муборак зайтун дарахтидан ёқиладир. Унинг мойи ўзига олов тегмаса ҳам, ёритиб юборай дейди» (35-оят). Шунингдек, зайтун ёғининг кўплаб касалликларга шифо экани ҳам барчага маълум.\n8. Қадр кечаси. Бу кечадаги улкан баракот ҳеч кимга сир эмас. Унда оила соҳиби оила аъзоларини жамлаб, уларга бу кечанинг фазли, баракоти ва раҳмати ҳақида сўзлаб беради. Сўнгра биргаликда намоз ўқиб, Аллоҳ таолони зикр қиладилар.\nАллоҳ таоло: «Албатта, Биз уни муборак кечада нозил қилдик. Албатта, Биз огоҳлантирувчи бўлдик» деган (Духон сураси, 3-оят). Уламолар оятда зикр қилинган кечани Қадр кечаси деб тафсил қилишган.\n9. Икки ҳайит. Мусулмонлар бу улуғ кунларни ҳайит намозини ўқиш билан бошлаб, ўзларга инъом этилган кўплаб неъматларнинг шукрини адо қиладилар. Натижада У Зот берган неъматларини баракотли қилади, кўпайтиради ва ўстиради.\nШунинг учун ҳам Умму Атийя розияллоҳу анҳо: «Биз ҳайит куни (ийдгоҳга) чиқишга буюрилар эдик, ҳатто парда ортидаги бокираларни ҳам, ҳайзли аёлларни ҳам олиб чиқар эдик. Улар одамларнинг ортида туриб, ушбу куннинг баракаси ва поклигидан умидвор бўлган ҳолларида уларнинг такбирларига қўшилиб такбир айтар, дуоларига қўшилиб дуо қилар эдилар».\n10. Ҳалол таом. Аллоҳ ҳалол, пок таомга барака беради. Расулуллоҳ саллаллоҳу алайҳи васаллам: «Эй одамлар, Аллоҳ покдир ва ҳалол, покнигина қабул қилади», дедилар. Аллоҳ ҳаром молга барака бермайди. Ҳаром мол фақат камбағаллик ва нуқсон келтиради.\n11. Кўп шукр қилиш. Аллоҳ таоло: «Шукр қилсангиз, сизга зиёда қилурман» деган (Иброҳим сураси, 7-оят). Шукрона туфайли мол-дунё ҳам, сиҳат-саломатлик ҳам, умр ҳам, бошқа барча нарсалар ҳам зиёда бўлади.\n12. Садақа улашиш. Аллоҳ таоло ҳар бир садақанинг ажрини ўн баробардан етти юз баробаргача кўпайтириб беради ва ҳоҳлаган бандасига ундан ҳам зиёда қилади. Натижада мол-дунё барокотли ва янада зиёда бўлади.\nАллоҳ таоло марҳамат қилади: «Молларини Аллоҳнинг йўлида сарфлайдиганларнинг мисоли худди ҳар бошоқда юзтадан дони бор, етти бошоқни ўстириб чиқарадиган бир дона донга ўхшайдир. Ва Аллоҳ Ўзи хоҳлаган кишисига янада кўпайтириб берадир. Ва Аллоҳ қамрови кенгдир, ўта билувчидир», (Бақара сураси, 261-оят). Росулуллоҳ саллаллоҳу алайҳи васаллам: «Ҳар бир яхшилик ўн мислича ёки етти юз баробаргача (кўпайтирилиб ёзилур), ёмонлик эса ўз мислича (ёзилади) Фақат Аллоҳ уни ўтиб кечиб юборса, (ёзилмайди)», дедилар».\n13. Яхшилик ва силаи раҳм. Набий саллаллоҳу алайҳи васаллам: «Силаи раҳм ва яхши қўшнилик – ёки ҳусни хулқ – масканларни обод қилади ва умрни узайтиради».\n14. Барвақт туриш. Инсон уйқудан эрта уйғониб, юмушларини эрта тонгдан бошлаши орқали ҳам баракот юзага чиқади. Зеро, Расулуллоҳ саллаллоҳу алайҳи васаллам «Умматимнинг саҳари баракотли қилинди», деганлар. Кўп инсонлар ўз мувафақиятларининг сабабини, аввало, Аллоҳнинг тавфиқи, қолаверса. ишларнинг барвақт бажарилиши деб биладилар.\n15. Турмуш қуриш. Никоҳ ҳам барака келтирувчи сабаблардан биридир. Баъзи салафу солиҳлар бой бўлиш, ризқларининг кенг бўлиши учун турмуш қурар эдилар.\nУлар буни Аллоҳ таолонинг қуйидаги сўзларидан фаҳмлаб олганлар: «Ораларингиздаги никоҳсизларни ва қулу чўриларингиздан солиҳларини никоҳлаб қўйинг. Агар фақир бўлсалар, Аллоҳ уларни Ўз фазлидан бой қилур. Аллоҳ қамрови кенгдир, ўта билувчидир» (Нур сураси, 32-оят). «Фақирликдан (қўрқиб) болаларингизни ўлдирманг. Биз сизларни ҳам, уларни ҳам ризқлантирурмиз» (Анъом сураси, 151-оят).\n16. Режалаштириш. Аллоҳ таоло Ўз Набийсига олдиндан нусратни ваъда қилиб, хушхабар берди. Қандай қилиб «Барака кишининг ҳаётидаги ишларини енгиллаштиради» деган ўй билан режалаштиришни ва тайёргарлик кўришни бекор қилиши мумкин?! Бугунги кунда оилалар ўзининг ва фарзандларининг келажаги учун режа тузмаяптими? Ёки ишларни ўз ҳолича ташлаб қўйиб, «борига барака» деб ўтирилаверадими?\nШак-шубҳасиз, биз ушбу тушунчани қайта кўриб чиқишимиз, сўнгра келажакка режалар тузиб, тайёргарлик кўришимиз, Аллоҳга таваккал қилиб, Ундан барака сўрашимиз керак.\nТабиблар, фолбинлар ва мунажжимлар.....\nҚора денгиз суви қорами?\nЕр юзида денгизлар кўп. Уларнинг номлари ҳам хилмахил. Денгиз номларининг кўпи уларнинг кўринишига мос эмас. Масалан, Қора денгизга борганлар жуда яхши билишади, давоми...\n11:00 / 16.07.2019 896\n38. Сиз Пайғамбарни кўрганмисиз?\nСавол Пайғамбаримизнинг икки елкалари ораси қандай эди Жавоб Пайғамбаримизнинг икки елкалари ораси кенг бўлган. У зот елкадаор бўлганлар.\n07:56 / 05.12.2017 1085\nЁлғон ndash фақат ёлғончининг шахсига эмас ёки ёлғондан бевосита зарар топувчигагина эмас, балки бутун жамиятга, инсониятга зарар етказадиган катта маънавий давоми...\n15:20 / 01 апрель 944\n04:39 / 07.03.2017 3557\n14:24 / 02 июль 6521\n09:28 / 25 май 3692


АҚШнинг Эрон позицияси\n18 апрел 2021, Тошкент вақти: 17:34\nКейинги пайтларда Америка Қўшма Штатлари Эрон Ислом республикасининг қаршилигига дуч келиши мумкинлигидан ташвишланиб, Эронга нисбатан дипломатик босим ўтказишни кучайтирмоқда.\nПрезидент Жорж Буш маъмурияти Эронни ядровий қуроллар дастурига эга эканликда ва ўз ҳудудида Ал Қайда террор тармоғининг фаолият олиб боришига рухсат берганликда айблаб, Теҳрон билан олиб борилаëтган қўйи даражадаги бир неча йиллик музокаралардан воз кечди.\nЎтган бир неча кун ичида АҚШ Конгрессининг айрим демократ аъзолари республикачи Бушни Эронга нисбатан сиëсатини енгиллаштиришга, эронликларни йўлдан урмасликка ва мамлакатда барқарорсизликка йўл қўймасликка чақирдилар.\nКуни-кеча демократ сенатор Жозеф Бойден Америкадаги НБС телеканалининг "Бугун" номли кўрсатувига берган интервюсида, Буш маъмуриятининг Эронга нисбатан позициясига қўшилган ҳолда, балки, Эрон ҳукумати ядровий қуроллар дастурига эгадир балки, Ал Қайда лидерлари Эрондан ўзларига бошпана топгандирлар ва ҳаттоки, қўшни Ироқда АҚШнинг урушдан кейинги ишларига халақит бераëтгандирлар, бироқ Америка расмийлари Эронда режим ўзгаришини – бу ўзгариш ҳарбий аралашув орқали бўладими ëки мамлакат ичидаги инқилобий кучларни ҳимоя қилиш йўли билан амалга ошадими, бу масалани муҳокама этишга эҳтиëткорлик билан ëндашиш керак, деб таъкидлади.\nМаълумки, АҚШнинг 1979 йилдан буëн Эрон билан дипломатик муносабатлари йўқ. Чунки, Эронда Исломий инқилоб амалга ошган пайтида АҚШнинг Теҳрондаги элчихонаси босиб олинган ва унинг ходимлари 444 кун гаровда ушланиб турилганди.\nЎтган ўн йил ичида эса, мамлакатлар муносабатларида бир мунча ижобий ўзгаришлар пайдо бўла бошлади.\nМисол учун, Бушдан олдинги президент Билл Клинтон Эрондан гилам, қуруқ мева ва ëнғоқ каби айрим маҳсулотларини импорт қилишни йўлга қўйиш орқали Теҳрон учун катта ишни амалга оширди.\nАммо, президент Буш 2002 йилнинг январ ойида Конгресснинг ялпи мажлисида қилган нутқида Эронни Ироқ ва Шимолий Корея билан бир қаторга қўйиб, уларни зараркунанда давлатлар деб, номлади. Шундан буëн Буш маъмуриятининг бу хусусдаги гаплари камаймади ва Вашингтон муносабатларни яхшилашга қаратилган дастлабки музокараларни тўхтатиб қўйди.\nМаъмурият юқори мартабали расмийларининг айтишларича, АҚШ нинг Эронга нисбатан сиëсатида ҳеч қандай ўзгариш юз бергани йўқ. Давлат котиби Колин Пауэлга кўра, Вашингтон ўз позициясидан оғишмайди:\n"Бизнинг Эронга нисбатан сиëсатимиз ўзгармайди. Биз унинг террорчилар фаолиятини қўллаб-қувватлашини тасдиқламаймиз. Биз йиллар давомида унинг ядровий имкониятларини қабул қилмай келаëтганимиз ҳаммага аëн ва бизнинг сиëсатимиз ҳам барчага маълум. Менинг АҚШнинг Эронга нисбатан сиëсатидаги ўзгаришлар ҳақидаги миш-мишлардан хабарим йўқ".\nВашингтондаги мустақил сиëсий тадқиқотлар маркази мутахассиси Тед Гэлен Карпентернинг айтишича, Конгресснинг демократ аъзолари, айниқса, Эроннинг гумон этилаëтган ядровий қурллар дастурига эҳтиëткорлик билан ëндашув керак, деган масалада ҳақлидирлар:\n"Бу кўп жиҳатдан Вашингтоннинг ўзи пайдо қилган этган муаммо. Чунки, АҚШнинг сиëсий рақиблари, Америка Сербия ва Ироқ билан қандай муомала қилганини кўриб қолдилар. Шу боис АҚШнинг уларга ҳам айни муносабатда бўлишини истамайдилар. Шунинг учун улар ядровий қуролларга эга бўлишга уринадилар", - деди Карпентер.\nУ сўзида давом этиб: "Менимча, Эрон ҳукуматини ағдариш устида гапира бошлаш расмий Вашингтон учун ўта хавфлидир. Чунки, бунинг натижасида биз янада кўпроқ ядровий қуроллар гирдобига тушиб қолишимиз мумкин", - дейди мутахассис.\nБошқа бир кузатувчи, собиқ президент Клинтоннинг Миллий Хавфсизлик Кенгаши аъзоси Жэймс Линдсэйга кўра, агарда Эрон халқи бирлашса, халқаро жамоатчилик диққат-эътиборини жалб этиши мумкин. Чунки, мамлакат ичкарисида ҳам матаассиб муллалар ҳокимиятидан норози шахс ва гуруҳлар талайгина.


АҚШ Саудия Арабистонини ҳам Исроилни тан олишга чақиряпти | Qalampir.uz\nАҚШ Саудия Арабистонини ҳам Исроилни тан олишга чақиряпти\nОлам\t15 Октябрь 13:29 4288\nАҚШ Давлат котиби Майкл Помпео Саудия Арабистонини Исроилни тан олиш ва Авраам келишувига қўшилишга чақирди. Америка ташқи сиёсати раҳбари подшоҳликнинг бундай қадами Форс кўрфазининг бошқа икки араб давлати – БАА ва Баҳрайн билан муносабатларини яхшилаётган яҳудийлар давлати учун улкан туртки бўлишини таъкидлади. Бу ҳақда "South China Morning Post" хабар берди.\n“Улар (БАА ва Баҳрайн) минтақадаги динамика ўзгараётганини кўрсатяпти. Мамлакатлар Эрон таъсирига қарши туриш ва ривожланишни таъминлаш учун минтақавий ғамкорлик зарур эканини тан оляпти”, деган Помпео Саудия Арабистони Ташқи ишлар вазири Файсал ибн Фархан ал-Сауд билан учрашувда.\nДавлат котиби Саудия Арабистони ҳам Исроил билан муносабатларини нормаллаштиришига умид билдирган. У Подшоҳликка Авраам келишувини туишдаги ёрдам учун миннатдорлик билдирган.\nАҚШ Исроилни тан олиш эвазига Саудияга ишончли қурол етказиб бериш дастурини қўллаб-қувватлашини, бу эса фуқароларни ҳимоя қилишга ёрдам беришини таъкидлаган.\nПомпео АҚШ янги элчихона қуриш учун Ар-Риёдда 26 акр (10,5 гектар) ер майдони сотиб олганини ҳам қўшимча қилган. Шунингдек, Америка Жидда ва Даҳрандаги миссиясидан ташқари, подшоҳликда дипломатик қурилиш учун 1 млрд доллар сафрлаш ниятида.\nЭслатиб зтамиз, ташқи сиёсатини Саудия Арабистни билан яқиндан мувофиқлаштириб борувчи Баҳрайн ва Бирлашган Араб Амирликлари 15 сентябрь куни Оқ уйда Исроил билан Авраам келишувини имзолади ва яҳудийлар давлатини тан олди.\nИсроил АҚШ-Саудия Арабистони\n22 Ноябрь 14:37 40564\n22 Ноябрь 20:11 30005\n21 Ноябрь 23:18 23864\n22 Ноябрь 17:55 21884\n21 Ноябрь 13:15 17714


ЯНГИЛАНИБ, ЁШАРАЁТГАН ҚОРАҚАЛПОҒИСТОНИМ - Ўзбекистон овози газетаси\n— Юртимизга шундай бир нурафшон кунлар келдики, умрнинг ҳар дами, ҳар нафаси сизга бахт билан боқаётгандай, шундай шукуҳли кунлар учун сен нима қилдинг, деб савол бераётгандай бўлади. Кўнгил бир ҳаприқиб қўяди. Ўтган умрингга, орқада қолган узун йўлларга бир қараб оласан. Қандай яшаганинг, сендан қолган излар, сен қилган меҳнат, чеккан машаққатларнинг баҳоси борми, дея ўз-ўзингга савол берасан. Бу меҳнатларинг бугунги бахтли кунларда кичик бир заррадек бўлса ҳам кўриняптими, деган ўйга борасан. Шунда бахтдан чақнаб югуриб келаётган неваранг бағрингга отилади. Унинг орзу-умидлардан тўлиб тошаётган юрак уришларини сезасан. Ҳали болалар боғчасида бўлса ҳам инглизча гапираётган ёки корейс, немис тилида қўшиқ айтаётган чеварангизнинг янги замонга янги чечакдай илдиз отаётганидан кўнглингиз тўлиб-тошади.\nБундай бахтли ҳис-ҳаяжонлар мана, 28 йилдирки, ҳар бир олган нафасимиз, ҳар босган қадамимиз, янги орзу-мақсадлар, интилишларимиз, эл учун, унинг келажаги учун қилган, қилаётган ҳар бир ишимиз шу ота маконнинг кенгликларига сингиб, дарахтларга, гулларга қўшилиб ўсаётгандай.\nИстиқлолимиз 28 ёшга тўлмоқда. Президентимизнинг «Ўзбекистон Республикаси Давлат Мустақиллигининг йигирма саккиз йиллик байрамига тайёргарлик кўриш ва уни ўтказиш тўғрисида»ги қарори билан танишар эканмиз, қалбимиз шукроналик, бунёдкорликлардан фахрланиш, фарзандларимиз бахтидан қувонч ҳисларига йўғрилади.\n«Мамлакатимиз тарихида ўчмас саҳифа очган буюк истиқлол туфайли Ўзбекистон ўтган давр мобайнида жаҳон ҳамжамиятидан муносиб ўрин эгаллаб, миллий тикланишдан миллий юксалиш сари дадил илгарилаб бормоқда», дейилади қарорда. Ҳақиқатда ҳам шундай бўлаётир.\nМисол учун, Нукус шаҳрининг кўчаларидан юрсангиз, ҳаётимизнинг нақадар жўшқин, нақадар кўркам, салобатли бўлиб бораётгани, инсон шаъни, қадри улуғланаётганига гувоҳ бўласиз. Нафақат марказий кўчалар, Нукуснинг тўрт томони, эски, янги қалъа, деб аталувчи мавзелари, «Дўстлик», «Каттаоғар» каналларининг ҳар иккала соҳили обод гўшаларга айланаётганидан баҳри дилингиз очилади. Янги аэропорт, темирйўл вокзали атрофида кўплаб сайёҳларни учратасиз.\nАйниқса, бутун жаҳон нигоҳи Мўйноққа қаратилгани нафақат қорақалпоғистонликларни, бутун Ўзбекистон халқини қувонтирмоқда. Бундан 10-15 йиллар олдин Қорақалпоғистон Орол денгизи инқирози оқибатида шўрлаб, тузли шамоллар эсиб, экологияси бузилган бир умидсиз воҳа сифатида қаралган бўлса, сўнгги 2 йилда бу фикрлар мутлақо ўзгарди.\nИкки ярим йил ичида давлатимиз раҳбари республикамизда беш марта бўлиб, жараёнлар билан яқиндан танишди. 2018 йилнинг 15-16 ноябрь кунларидаги сафаридан сўнг 11 триллион 534 миллиард сўмлик 793 та лойиҳа қабул қилиниб, шунинг натижасида 12 мингдан ортиқ янги иш ўринлари яратилмоқда.\nПрезидентимизнинг Бирлашган Миллатлар Ташкилотининг 72-сессиясида дунё жамоатчилиги эътиборини Орол муаммосига қаратгани, яқиндагина Бишкек шаҳрида бўлиб ўтган Шанхай ҳамкорлик ташкилоти давлат раҳбарлари Кенгашининг навбатдаги йиғилишида, Душанбе шаҳрида бўлиб ўтган Осиёда ҳамкорлик ва ишонч чоралари бўйича кенгашнинг бешинчи саммитида бу муаммони яна бир маротаба кўтариб чиққанлиги халқимизга бўлган эътибор ва алоҳида ғамхўрлигининг натижасидир.\nШунингдек, бу борада муҳтарам Президентимизнинг Мўйноқ туманига ташрифи давомида берилган кўрсатмалар асосида жорий йил 16 январь куни Вазирлар Маҳкамасининг «Мўйноқ туманини комплекс ижтимоий-иқтисодий ривожлантириш бўйича чора-тадбирлар тўғрисида»ги қарори қабул қилинди. Мўйноқ туманида 2019-2021 йилларда 1 трлн. 485 млрд. сўмлик қурилиш-таъмирлаш ишлари амалга оширилиши белгиланиб, бу борадаги кўламли ишлар бошланиб кетган.\n2019 йилнинг ўзида 622 млрд. сўмлик 8 та мактабгача таълим, 7 та мактаб, 4 та спорт, 6 та соғлиқни сақлаш, 8 та маданият муассасаларида қурилиш-таъмирлаш ишлари ҳамда 20 та кўп қаватли уй-жойлар қурилиши бошлаб юборилди. Ўтган қисқа вақт ичида бир нечта объектлар фойдаланишга топширилди. Мисол учун, 800 ўринли Амфитеатр ва Давлат хизматлари маркази янгидан қурилди ҳамда туман стадиони ва Маданият маркази реконструкцияси тўлиқ якунланди.\nШунингдек, 7-сонли умумтаълим мактаби ва 32-сонли қишлоқ врачлик пунктида реконструкция ишлари ҳамда 33-сонли қишлоқ врачлик пунктида мукаммал таъмирлаш ишлари якунланиб, фойдаланишга топширилиш арафасида турибди.\nБулардан ташқари, Мўйноқ туманида саноат, хизмат кўрсатиш ва қишлоқ хўжалиги соҳаларида умумий қиймати 26 трлн. 974,8 млрд. сўмлик 75 та лойиҳани амалга ошириш юзасидан ишлар бошланмоқда.\nБуларнинг ҳаммаси бизлар учун чексиз фахр-ифтихор эмасми? Янгиланган, тобора яшариб, кўркам бир диёрга айланаётган Қорақалпоғистонимизнинг ўрни Ўзбекистонда ярқираб кўринмоқда. Нафақат Ўзбекистонда, балки Марказий Осиёда ҳам, дунёнинг бошқа давлатларида ҳам бу масканга бўлган қизиқиш, эътибор, ҳурмат ортаётганини кўриб қувонамиз.\nКегейли туманида «Kegeyli qog'oz» МЧЖ томонидан 31,4 млрд. сўмлик инвестиция ҳисобига целлюлоза ишлаб чиқариш, лакрицани чуқур қайта ишлаб чиқарувчи «Ланко-мия» корхонаси ишга тушди.\nНукус шаҳридан Чимбой томонга йўлга чиқсангиз, қорақалпоқ кенгликларининг ўзига хос жозибаси, табиати кўнглингизни яйратади, кенг ва равон йўллар тезда сизни Халқобод шаҳарчасига етказади. Яқиндагина пала-партиш, очиқ-сочиқ бозори, деворлари нураб кетган икки ёки уч дўкон биноларигина кўриниб турадиган шаҳарча кейинги икки йилда бошқа қиёфага кирди.\nЗамонавий бозор, савдо шохобчалари, маъмурий бинолар, болалар ўйингоҳлари кўзга тушади. Айниқса, гулларга тўла йўлаклар, қатор ям-яшил арчалар шаҳарчага ўзича хос кўрк бериб турибди. Сал ичкарироқда аҳоли томорқаларидаги боғлар, сабзавот-полиз маҳсулотлари етиштирилаётган ихчам томорқа ерлар ҳам аҳолининг дастурхони тўкин-сочин бўлиши учун хизмат қилмоқда.\nБуларнинг ҳаммасида юртимизда бўлаётган янгиланишлар, бу ютуқларда халқимизнинг бунёдкор меҳнати мужассам эканини ўйлаб, кўнглингиз тўлади. Тўғри, ҳали жойларда ҳаёт тубдан ўзгариб кетгани йўқ. Аммо катта янгиликлар рўй бераётганини кўзимиз кўриб турибди. Биргина Нукус — Чимбой йўллари, унинг икки томонида барқ уриб турган янги ҳаёт нафақат сўзлаб турибди, балки куйлаб турибди.\nМаълумки, Президентимизнинг Қорақалпоғистонга ҳар бир ташрифи ва берган топшириқлари шу халқнинг асрий орзу-умидлари рўёбга чиқиши, аҳоли турмуш фаровонлиги ўсиши, кўпроқ экспортбоп маҳсулотлар етиштириш, чет эл инвестициялари ҳисобига саноатни ривожлантириш сингари муҳим вазифаларга қаратиб келинмоқда.\nЧимбойда шу кунларда «ZANG TEX» масъулияти чекланган жамияти Хитой Халқ Республикаси билан ҳамкорликда 10 млн. доллар миқдоридаги инвестиция лойиҳасини амалга оширмоқда. Натижада Чимбойда ип йигирув ва трикотаж маҳсулотлари ишлаб чиқарувчи корхона ишга тушади. Янги иш ўринлари яратилади.\nБугунги кунда Чимбой шаҳри маркази, қишлоқлар қиёфаси давримизга мос равишда ўзгариб, яшариб бораётганлигини кўрамиз. Айниқса, жорий йилга мўлжалланган инвестиция дастури доирасида оилавий поликлиника, бандликни таъминлаш маркази биноси, болалар мусиқа ва санъат мактаби қурилиши жадаллик билан олиб борилмоқда.\nЧимбойда «Обод қишлоқ» дастури доирасида «Қамиш ариқ», «Бахтли», «Кўкча» овул фуқаролар йиғинлари ҳудудларида 44 объектда ободонлаштириш, таъмирлаш, қайта қуриш ишлари ҳамжамиҳатлик билан олиб борилмоқда. Бу ишлар учун 28 миллиард сўмдан кўп маблағ ажратилган.\nХалқимиз Чимбойда ҳар куни бир яхши янгилик, деб, хурсанд бўлади. Мана, яқинда Ёшлар куни муносабати билан туман ёшларига икки қаватли китоб дунёси дўкони совға қилинди. Шу куни туман марказида икки жойда замонавий спорт майдончаси ҳам ёшларга фойдаланишга топширилди.\nАмударё тумани ўзининг деҳқончилик тажрибаси билан машҳур. Кейинги йилларда туман миришкорлари Ўзбекистон Республикасида биринчилардан бўлиб пилла, ғалла, пахта тайёрлаш режаларини ортиғи билан уддалаб келмоқдалар. Пиллакорлар 182,9 тонна пилла етиштириб шартномавий режани 104,1 фоизга бажарди. Фермер хўжаликлари томонидан давлат хирмонига 9748,4 тонна дон етказиб берилди. Режа 145,6 фоизга бажарилди. Фақат булар эмас. Амударё туманида тўғридан-тўғри хорижий инвестициялар иштирокида қатор лойиҳалар амалга оширилмоқда.\nМустақиллик — энг улуғ байрам. Шукроналик, рози бўлиб яшаш, ҳаётдаги имкониятлардан самарали фойдаланишга интилиш бахтли давраларда қайта-қайта намоён бўлмоқда. Бу давраларнинг иштирокчилари қалбидан қўшиқлар отилиб чиқмоқда.


176 кўриб чиқилди\nБарчамизга маълумки, бугун муборак Рамазон ойининг охирги куни. Эртага эса Рамазон ҳайити нишонланади.\nАйнан бугун кўплаб ижтимоий тармоқларда, ўзаро суҳбатларда, ҳатто илмлилар ўртасида ҳам арафа куни деб эътироф этилмоқда.\nОдамлар бир-бирларини арафа куни билан табриклаб, ҳақиқий арафа кунига тегишли бўлган дадилларни келтириб ўтмоқда. Энди табиий бир савол туғилади: бугун арафа куними? Арафа куни ўзи аслида қайси кун?\nАлбатта, мусулмонлар бир-бирларини жумъа ва икки ҳайит кунларида табриклашлари қадим-қадимдан одат бўлиб келган. Бу кунларда қавму қариндошлар ҳолидан хабар олинади, мискинлар йўқланади, эҳсонлар чиқарилади, дастурхонлар тузатилади. Бир сўз билан айтганда, хурсандчилик, шодлик, қувонч кунидир. Шунинг учун бу кунларда рўза тутиш тақиқланган. Рамазон ҳайити куни, қурбон ҳайити куни ва қурбон ҳайитидан кейин уч кун рўза тутган киши суннатга хилоф иш тутиши билан бир қаторда, қаттиқ гуноҳкор бўлиб қолади.\nШулар қатори арафа куни алоҳида фазл ва хусусиятларга эга кун. Унинг бундай деб номланишига бир қанча сабаблар бор.\n«Арафа» сўзи таниш, билиш каби маъноларни англатади. Манбаларда бу ҳақда етарлича маълумотлар берилган. Биз эса уларнинг айримларини келтириб ўтмоқчимиз:\nАрафа куни – динимиз комил этилган, неъмат тугал қилинган кун;\nАрафа куни – Одам алайҳиссалом билан Момо Ҳавво онамиз жаннатдан ер юзига туширилгач, бир-бирларини топиб, танишган кун;\nАрафа куни – Аллоҳ таоло руҳларни яратганида руҳлар бир-бирини таниган кун;\nАрафа куни – қурбонлик аниқ бўлган кун;\nАрафа куни – гуноҳлар кечириладиган ва жонлар дўзахдан озод этиладиган кун.\nБу кун ҳақида кўплаб ҳадислар ворид бўлган. Биз эса улардан биттаси билан кифояланамиз холос.\nОиша розияллоҳу анҳодан ривоят қилинади: «Расулуллоҳ соллаллоҳу алайҳи васаллам: «Аллоҳ таоло бирон кун арафа куничалик кўп бандани дўзахдан озод этмайди. У яқинлашиб, сўнг дўзахдан озод қилган бандалари билан фаришталар олдида фахрланади ва: «Улар нима исташади?» деб сўрайди», дедилар» (Муслим ривояти).\nАна шу далиллардан келиб чиқиб айтамизки, қурбон ҳайитидан олдинги кун, яън, Зулҳижжа ойининг 9-куни ҳақиқий арафа куни ҳисобланади.\nЛекин биз инсоф билан айтадиган бўлсак, пайшанба кунини ҳеч қачон сешанба демаймиз. Ёки Ражаб ойини Сафар ойи демаймиз.\nШундай экан ҳақиқий арафа кунига тегишли бўлган маълумотларни айнан шу бугунга тегишли қилиб ўзлаштириб олишдан ўта-ўта эҳтиёт бўлмоғимиз зарур. Чунки бу шариат, дин. Шариат ва дин борасида гапирганда, одам ўта ҳушёр бўлмоғи талаб этилади. Ҳадисларни мисол келтиришда ҳам шу томонини ўйламоқ керак. Акс ҳолда, покиза, шаффоф, тиниқ, асрлар оша жозибасини, оҳанрабосини йўқотмай келган муқаддас динимизнинг аҳкомларига нуқсон етказиб қўйишимиз мумкин.


«БУНЁДКОР»ДА ТЎРТИНЧИ МАҒЛУБИЯТ, «ЛОКОМОТИВ» ДА ДУРАНГ - Ўзбекистон овози газетаси\nОсиё чемпионлар лигасининг гуруҳ босқичи 4-тур учрашувлари бўлиб ўтди.\nМамлакатимиз шарафини ҳимоя қилаётган «Бунёдкор» Эроннинг Исфаҳон шаҳрида «Зоб Оҳан» меҳмони бўлди. Учрашувнинг 5-дақиқасида Воҳид Муҳаммадзода дарвозани ишғол қилди — 1:0. Иккинчи бўлим бошида Муртазо Табризи ҳисобни 2:0 кўринишига олиб келди. 73-дақиқада жарима майдонига узатилган тўпни Шаҳзодбек Нурматов рақиб дарвозасига йўллаб ҳисобни қисқартирди — 2:1. Мазкур ҳисоб ўйин якунига қадар ўзгармади.\nОсиё чемпионлар лигасида мамлакатимиз шарафини ҳимоя қилаётган яна бир клубимиз — «Локомотив» Тошкентда Эроннинг «Истиқлол» клубини қабул қилди.\nУчрашувнинг 13-дақиқасида Жалолиддин Машариповнинг тўп узатишидан сўнг Марат Бикмаев ҳисобни очди — 1:0.\nЎйин тугашига 3 дақиқа қолганида ҳамюртларимизнинг ҳимояда йўл қўйган хатосидан сўнг Кавеҳ Ризои ҳисобни тенглаштирди — 1:1. Вакилларимиз ҳар қанча ҳаракат қилишмасин, ҳисоб ўзгармади. Шу тариқа «Локомотив»нинг гуруҳдан чиқиш имконияти пасайиб кетди.\nСергей ЛУШЧАН, «Бунёдкор» бош мураббийи:\n— Мазкур ўйинда таркибимиздаги бошқа йигитларга ҳам имкон бердик. Улар ёмон таассурот қолдирмади. Қаердадир яхши, қаердадир кутилганидек ўйнай олмадик. Стандарт вазиятда гол ўтказиб юбордик, назоратни йўқотиб қўйдик. Рақиб эса бунинг учун жазолади. Кейинги босқичга чиқиш учун имкониятларимиз қолмаган бўлса-да, спорт тамойилларига тўла риоя қилган ҳолда навбатдаги баҳсларда ҳам ғалаба учун ўйнаймиз.\nАндрей МИКЛЯЕВ, «Локомотив» клуби бош мураббийи:\n— Ғалабага яқин эдик. Афсуски, охирги 3 дақиқада уни қўлдан чиқардик. Иккинчи таймда биринчи таймдагидек ўйнамадик. Баъзи вазиятларда иккинчи голни уришимиз мумкин эди. Аммо ҳисобни сақлаб қолишга асосий эътиборни қаратишимиз бизга панд берди.


Magnum савдо тармоғи Қозоғистон маҳсулотларини Ўзбекистондаги дўконларига етказиб беришни кўпайтиради • EastFruit\nБош саҳифа › Янгиликлар › Magnum савдо тармоғи Қозоғистон маҳсулотларини Ўзбекистондаги дўконларига етказиб беришни кўпайтиради\nMagnum савдо тармоғи Қозоғистон маҳсулотларини Ўзбекистондаги дўконларига етказиб беришни кўпайтиради\nМуаллиф: EastFruit 19 Июл 21 19 Июл 21 08\nТошкент (Ўзбекистон)да Қозоғистон Республикаси ишбилармон доираларининг савдо-иқтисодий миссияси ва икки мамлакат бизнес форуми бўлиб ўтди. Миссия давомида «Qaztradе» AЖ ва Қозоғистоннинг энг йирик чакана-савдо тармоғи – Magnumнинг 2021 йилда Ўзбекистонга маҳсулот етказиб беришни 50 миллион долларга кўпайтириши тўғрисидаги битим имзоланди. Бу ҳақда ElDala.kz Қозоғистон Савдо ва интеграция вазирлиги матбуот хизмати ҳаволаси билан бирга хабар берди.\n«Magnumнинг яқин келажакдаги режалари – қўшни республикаларда дўконлар тармоғини очишдир. Биз экспортни илгари суриш бўйича оператор-компания сифатида узоқ вақт музокаралар олиб бордик. Ва бугунги музокараларимиз Ўзбекистондаги Маgnum дўконлари пештахталарида Қозоғистон маҳсулотларини кўпайтириш бўйича келишув билан якунланди. Энди қозоғистонлик ишлаб чиқарувчилар Маgnum-Ўзбекистон тармоғига маҳсулот етказиб бериш бўйича тўғридан-тўғри шартномалар тузиши мумкин. Мазкур янгилик бизнинг ишлаб чиқарувчиларимизга даромадни кўпайтириш имконини беради ва бу ишлаб чиқариш айланмасини ошириш учун рағбатлантирувчи омил сифатида жуда муҳимдир», дея изоҳ берди QazТradе бош директори Aзамат Aсқарули.\nШунингдек, у савдо тармоқлари орқали товар айланмаси бугунги кунда савдо-сотиқ, шу жумладан, трансчегаравий инструментларнинг энг самарали воситаларидан бири эканлигини таъкидлади.\nҚозоғистоннинг 55 дан ортиқ компаниялари ўз маҳсулотларини Тошкентдаги потенциал ҳамкорларга намойиш этишди. Музокаралар натижасида қозоғистонлик ишбилармонлар 52 миллион долларлик 7 та шартнома имзолашди.\nБизнес-форум давомида Қозоғистон Республикаси Савдо ва интеграция вице-вазири Қайрат Торебаев қайд этдики, Осиё тараққиёт банки баҳоларига кўра, мавжуд коридорлар бўйлаб минтақалараро ва транзит савдоси 2019 йилга нисбатан 2025 йилда 35 фоизга ва 2030 йилда 65 фоизга ошади. Шу билан бирга, мавжуд назорат пунктларига юк деярли икки баравар ортади. Шунинг учун Қозоғистон трансчегаравий ҳамкорлик марказларини ривожлантиришни таклиф этмоқда.\n“Марказий Осиё” чегара маркази молиявий хизматларни ривожлантириш, консалидация, қайта ишлаш, тақсимлаш, шунингдек, ривожланаётган Марказий Осиёнинг «Шимол-Жануб» иқтисодий йўлаги доирасида ишлаб чиқариш ва кооперация бўйича минтақадаги энг йирик савдо магнити ва генераторига айланиши керак» деди Торебаев.\nAйни пайтда Қозоғистон «Хоргос боғламалари»ни янада ривожлантириш концепциясини ҳам қайта кўриб чиқмоқда ва бундан кейин ЕОИИ ва ЕИ бозорларига кириш имкониятига эга бўлган Россия билан чегара хабларини ишга тушириш устида ишламоқда.\nТоварларни тақсимлашнинг миллий тизимларини бирлаштириш учинчи мамлакатлар бозорларини биргаликда ривожлантириш ва ўзаро товар айирбошлаш ҳажмини оширишга ёрдам беради. Товарларни тарқатиш тизимидаги товарлар оқими чегара савдо пунктларининг иш ҳажмига таъсир қилмайди.\n«Бир мамлакатдаги Улгуржи-тақсимлаш маркази (УТМ)да қабул қилинган юк ягона сифат стандартлари бўйича текширилади ва дастлабки божхона расмийлаштирувидан ўтказилади. У бошқа ҳар қандай мамлакатда УТМга чегаралардаги божхона тартиб-қоидаларисиз етказиб берилади. Шунга кўра, бу бизнинг ўтказиш пунктларимизга оғирлик қилмайди», деди Қозоғистон Республикасининг Савдо ва интеграция вице-вазири.\nMagnum Cash&CarryҚозоғистонлогистика марказиЎзбекистончакана савдо\nИкки йилда Ўзбекистонда эртаги узум навларини етиштириш 23 фоизга ошди\nЎзбекистонлик фермерларга кўчат ва пайвандтаглар сотиб олиш учун субсидиялар берилади


Uzbek Tigers 2 апрель куни Қозоғистонда Astana Arlans билан жанг ўтказади » Скачать музыку бесплатно новинки музыки 2016-2017\nКомментариев: 0 Просмотров: 1 847 Дата: 29-03-2016, 15:32 2016 йилнинг 2 апрель куни Қозоғистоннинг Усть-Каменогорск шаҳрида The World Series Boxing (WSB) сериясининг тўртинчи мавсум навбатдаги жанги ўтказилади. Унда маҳаллий "Astana Arlans" жамоаси Ўзбекистоннинг "Uzbek Tigers" жамоасига қарши баҳс юритади. Қозоғистонга йўл оладиган "Uzbek Tigers" жамоаси таркибдан Аброржон Қодиров (-52 кг), Элнур Абдураимов (-60 кг), Маҳмуд Ғоипов (-69 кг), Шуҳрат Абдуллаев (-81 кг) ва Мирзоҳиджон Абдуллаев (+91 кг) ўрин олишган. Мураббийлар: Тўлқин Қиличев ва Зиёвиддин Тойганбоев. Эслатиб ўтамиз, ушбу жамоаларнинг 27 февраль куни Тошкентда бўлиб ўтган ўзаро учрашувида "Uzbek Tigers" жамоаси 4:1 ҳисобида зафар қучган эди. Боксчиларимизга бўлажак жангларда ҳам омад ва зафарлар тилаб қоламиз. - деб хабар бермоқда Stadion.uz нашри.


Арманлар яна Озарбайжон ҳарбийларини ўққа тутди\nКасалланганлар сони 556 121 845\nСоғайганлар сони 530 560 236\nВафот этганлар 6 363 987\nАрманистон қуролли кучлари Озарбайжоннинг чегарадош Калбажар вилояти ҳудудини ўққа тутди.\nОзарбайжон Мудофаа вазирлиги жума куни Арманистон билан давлат чегараси ҳудудида Озарбайжон армияси бўлинмалари яна ўққа тутилгани ҳақида хабар берди.\nХабарда айтилишича, 17 июнга ўтар кечаси Қалбажар вилояти чегарасидаги Демирчидам аҳоли пункти ҳудудида жойлашган Озарбайжон Қуролли кучларининг позициялари тўғридан тўғри ўққа тутилган.\nВазирлик Озарбайжон томони шошилинч чоралар кўрганини қайд этди.\nҲарбий хизматчилар орасида қурбонлар ва техникага зарар етгани ҳақида маълумотлар йўқ.\nЭслатиб ўтамиз, яқинда Брюсселда Озарбайжон президенти Илҳом Алиев, Арманистон бош вазири Никол Пашинян ва Европа кенгаши раҳбари Шарл Мишель иштирокида уч томонлама учрашув ташкил этилганди.\nМузокаралар якунида Мишел яқин орада чегара комиссияларининг биринчи йиғилиши бўлиб ўтишини, унда Озарбайжон ва Арманистон ўртасидаги чегарани делимитация қилиш билан боғлиқ масалалар кўриб чиқилишини айтганди.\nМаълумки, ўтган асрнинг тўқсонинчи йилларида арманлар Озорбайжонга тегишли Тоғли Қорабоғ автоном вилоятини босиб олади. Орадан ўттиз йил ўтиб озарбайжонлар ўз ҳудудини қайтариб олишга эришди. Эндиликда муносабатлар бироз илиқлашиб, чегараларни аниқлаш борасида келишувга эришилган эди.\nКиритилди: 20:28 17.06.2022. Ўқилди: 2042 марта. Фикрлар сони: 1 та.\n12:17 Вазият барқарорлашиб, ҳаёт ўз маромига тушмоқда


"Манчестер Юнайтед" клуби энг яқин трансфер мақсадлари ошкор қилинди. "МЮ" нинг рўйхатидан "Боруссия" Д футболчиси Жейдон Санчо, "Астон Вилла" ярим ҳимоячиси Жек Грилиш ва "Суонси" ҳимоячиси Жо Родон каби футболчилар ўрин олган.\nГрилишнинг трансфери амалга ошиш эҳтимоли кам, чунки Погба жамоада қолади. Чунки инқироз даврида унинг учун катта миқдордаги пулни ҳеч ким тўлай олмаса керак.\nThe Independent нашрининг маълумотига кўра, "Манчестер Юнайтед" клуби "Манчестер Сити" футболчиси Рахим Стерлингни сотиб олишга уриниб кўради, чунки "шаҳарликлар" икки йилга ЕЧЛдан четлатилди ва футболчи жамоани тарк этиши мумкин.\n"МЮ" нинг таҳлил бўлими Стерлинга юқори бахо берган. Бироқ Англия терма жамоаси футболчисининг "Реал" клубига ўтиши эҳтимоли юқорироқ.\nМанчестер Сити Манчестер Юнайтед Раҳим Стерлинг Трансферлар


АҚШда коронавирусга қарши вакцинани биринчи навбатда кимлар қабул қилади? - zarnews.uz\nАмерика Қўшма штатларида коронавирусга қарши вакцинани биринчи бўлиб қабул қилувчилар соғлиқни сақлаш ходимлари ва қариялар уйларида яшовчилар бўлиши керак. Фуқароларнинг ушбу тоифалари АҚШ соғлиқни сақлаш вазирлиги ҳузуридаги Иммунизация амалиёти бўйича маслаҳат қўмитаси томонидан кўрсатилди, дея хабар беради РИА Новости.\nҚўмита раиси Хосе Ромеронинг сўзларига кўра, препарат аввал АҚШнинг медикамент ва озиқ-овқат сифати назорати санитария бошқармаси томонидан маъқулланиши керак.\nАввалроқ АҚШ соғлиқни сақлаш ва ижтимоий хизмат котиби Алекс Азар SARS-CoV-2 вирусига қарши дастлабки икки вакцина америкаликлар учун яқин ҳафталарда тақдим этилиши ҳақида билдирган эди. Унинг таъкидлашича, эмлаш ишлари Янги йил байрами олдидан бошланиши кутилмоқда.\nИсроил фуқароси эмлашдан сўнг юрак хуружидан вафот этди\nЎзбекистонда коронавирус вакцинасининг 3 фаза клиник синовлари қандай ўтказилмоқда?\nАляскада вакцинага кучли аллергик реакция қайд этилди


ЎзА - Халқ ишончига муносиб бўл, ўғлим!\n06.02.2018 15:48 Чоп этиш версияси\nХалқ ишончига муносиб бўл, ўғлим!\nПрезидентимизнинг 2018 йил 13 январдаги “Ўзбекистон Республикаси фуқароларини муддатли ҳарбий хизматга навбатдаги чақируви ҳамда белгиланган хизмат муддатларини ўтаб бўлган ҳарбий хизматчиларни Қуролли Кучлар резервига бўшатиш тўғрисида”ги қарори ижроси доирасида Бухоро вилояти мудофаа ишлари бошқармаси йиғин пунктида ёшларни миллий армиямиз сафларига тантанали кузатиш маросими бўлиб ўтди.\nТадбирда Қуролли Кучлар тизимида амалга оширилаётган изчил ислоҳотлар туфайли миллий армиямиз юртимиз тинчлиги, сарҳадларимиз дахлсизлиги ва халқимиз осойишталигини ишончли ҳимоя қилишга қодир, жисмонан ва маънан баркамол ҳарбийлар билан таъминлангани таъкидланди.\nМайдонда саф тортган ўктам аскарлар чеҳрасида Ватан ҳимоясидек шарафли ишга ҳисса қўшиш бахтига муяссарликдан мамнунлик уфуриб турибди.\nЙигитларни муддатли ҳарбий хизматга кузатгани уларнинг ота-оналари, оила аъзолари, яқинлари келган. Юзларида ҳаяжон, қалбларида қувонч.\n– Эгнида ҳарбий либоси ярашиб турган ўктам йигитлар орасида набирам Мирфайз ҳам бор, – дейди 77 ёшли Мансур ота Қурбонов. – Унга ва тенгдошларига қараб, бундан салкам олтмиш йил илгари ўзимнинг армия сафига кетаётган кезларим эсимга тушди. Биласизми, ўшанда эгнимизга қишлик кийимларни кийиб олганча уч кун поезд келишини кутиб, Бухоро шаҳридаги корхоналарнинг бетон ётқизилган совуқ залида тунаганмиз. Қаерга хизматга кетаётганимизни сўрасак, борганда билиб оласан, деган қисқа жавобни эшитардик. Тузум шунақа эди-да. Ўз Ватанингга, ўз армиянгга нима етсин. Бугунги аскар йигитларга қайси вилоятда, қанақа ҳарбий қисмда хизмат қилиши маълум. Уларга ҳавасим келади.\nХайрлашув ниҳоясига етди. Муддатли ҳарбий хизматга кузатиш ҳам байрам. Шунга монанд дастурхон тузалди, ош тортилди. Маросимда муддатли ҳарбий хизматга жўнаб кетаётган йигитларга вилоят ҳокимлиги томонидан эсдалик совғалари топширилди.\n– Йўлинг ойдин бўлсин! Президентимиз, халқимиз ишончига муносиб бўл, болам! – деди ўғилларини кузатган оналар.\nЭркин Ёдгоров,Тоҳир Истатов (сурат), ЎзА


БОЛАЛАР ОРОМГОҲЛАРИДА ЁНҒИН ХАВФСИЗЛИГИ ҚОИДАЛАРИНИ БИЛАСИЗМИ ? — Ishonch Gazetasi\nОромгоҳларда ёнғинга қарши ҳовузлар, ташқи ва ички қувурлар доимий равишда сув билан таъминланган бўлиши, ҳудудда тозаликнинг сақланиши ва тез ёнувчи чиқиндилар ҳамда қуриган ўтлардан мунтазам тозаланиб туриши лозим. Шунингдек, меъёр талаблари асосида бирламчи ёнғин ўчириш воситалари билан таъминланиши ва улар соз ҳолда туриши шарт.\nБарча бино ва қурилмаларга, сув манбалари, ёнғин ўчириш асбоб-анжомларига олиб борувчи йўллар ҳаракатланиш учун очиқ, марказий электр ўчиргичлари эса бинонинг ташқарисига қўйилиши керак.\nЁтоқхоналар ёнғин ёки фавқулодда ҳодисалар содир бўлганда инсонлар ва моддий бойликларни қутқариш режалари билан жиҳозланиши, захира чиқиш йўлаклари, эшиклари стол, ўриндиқ ва шкафлар билан тўсиб қўйилмаслиги мақсадга мувофиқ.\nГулхан ёқишга махсус тайёрланган ва бинолардан юз метр узоқликда жойлашган майдончаларда рухсат этилади. Унинг атрофи бир ярим метр кенгликда чопилиши ва йигирма беш метр радиусда қуриган ўтлардан тозаланиши ке¬рак. Ушбу майдонча ҳам бирламчи ёнғин ўчириш воситалари билан таъминланади. Дарахтзорлар яқинида ҳамда шамол эсаётганда гулхан ёқиш мумкин эмас.\nОромгоҳлар ҳудудига шахсий автомобилларнинг кириши, хоналарни тозалашда енгил алангаланувчи суюкликларни қўллаш, ётокхоналарда, маъмурий бино, кутубхона, тўгарак, маънавият ва маърифат хоналарида электр мосламаларни назоратсиз қолдириш ҳамда вақтинчалик электр симлардан фойдаланиш, махсус майдончада гулхан ёқиш учун тез ёнувчи суюкликларни ишлатиш, концерт ва байрам кечаларини ўтказиш чоғида мушакбозлик уюштириш, пиротехника воситаларини кўллаш, биноларда электр чирокларини тўлиқ ўчириб қўйиш, электр симлари устидан гулқоғозлар ёпиштириш, ҳимоя қобиғи шикастланган симлардан фойдаланиш, электр лампаларини қоғоз мато ва бошқа ёнувчан материаллар билан ўраш, ўтказилган электр симлари устига буюмларни осиш, оромгоҳ ҳудудида очиқ оловдан фойдаланиш тақиқланади.\nЁнғин содир бўлган ҳолларда «101» телефон рақами орқали ёки бошқа воситалардан фойдаланиб, ёнғин хавфсизлиги хизматига хабар бериш ва қутқариш режасига асосан болаларни хавфсиз жойга олиб чиқиб, ёнғин ўчириш воситалари ёрдамида алангани ўчириш чора-тадбирларини кўриш зарур.\nФВБ ЁН ва ПБ мутахассиси,\nЖаҳон чемпиони Муроджон Аҳмадалиевга уй ва қимматбаҳо автомашина совға қилинди


Макрон француз депутатлари сонини қисқартирмоқчи\n30 октябр 2020, Тошкент вақти: 04:16\nФранция президенти Эммануэль Макрон француз парламенти Сенати ва Миллий Йиғини қўшма йиғилишида қилган чиқишида ҳокимият, армия ва бошқа соҳаларда қатъий ислоҳотлар ўтказилишини маълум қилди.\nМакрон, агар парламент бу ислоҳотларни қўлламаса, умумхалқ референдлуми ўтказишга тайёр эканини айтди.\nМакрон парламент депутатлари сонини учдан бирга қисқартириш ниятида экани борасида ҳам баёнот берди.\n-Оз сонли, лекин кучли воситаларга эга бўлган парламент долзарб масалаларни тезроқ ҳал эта олади. Бундай парламентда депутатлар яхшироқ тайёргарликдан ўтган мутахасислар кўмагига эга бўлади, шунинг учун мен парламент аъзолари сонини учдан бирга қисқартиришни таклиф қилмоқдаман, - деди Макрон.\nФранция парламенти Миллий Йиғиннинг 577 нафар ва Сенатнинг 348 нафар депутатидан иборат.


Қувғинлaр вa қийинчиликлaр — Dilkashradio.com\nҚувғинлaр вa қийинчиликлaр\nАссалому алайкум ҳурматли радио тингловчи мухлислар. Сиздек азиз биродарларимиз билан яна радио тўлқинлари орқали ғойибона учрашиб турганимиздан миннатдормиз. Бугун микрофон олдида мен Ғолиббек. “Рaббимиз, бизлaргa Муқaддaс Кaломингни топширгaнинг учун рaҳмaт. Энди Отaнинг илоҳий Кaломида ёзилганидай бизларни ҳар биримизни қувғин ва қийинчиликларга чидамли қилгин. Омин”.\nАзиз биродар, бугунги эшиттиришимизни бундай ибодат билан бошлашимизга сабаб бор. Ўзингизга маълумки, ҳозирги кунда айрим биродарларимизга нисбатан қувғин ва қийинчиликлар ўз таъсирини ўтқазмоқда. Албатта, шу бўлаётган муаммолар орқали Худованд ҳар бир биродарнинг имонини янада мустаҳкам бўлишини истайди. Демак, вақт-соат келганида Худованд ҳар биримизни Ўзининг буюк хизматида ишлашга тайёрлаяпти.\nБундан эса фақат хурсанд бўлишимиз мумкин. Муқаддас Каломнинг 1 Бутрус мактубида 4:19 шундай ёзилган: ” Шундaй қилиб, Xудо иродaсигa кўрa aзоб чeкaётгaнлaр яxшилик қилишгa бeл боғлaсинлaр вa Ўз сўзигa содиқ бўлгaн Пaрвaрдигоргa жонлaрини бағишлaсинлaр”. Азиз тингловчи, келинг, бугунги эшиттиришимизда айрим саволларга жавоб бериб ўтишга ҳаракат қилайлик.\nЎйлайманки, бу саволларга жавоб топиш ҳар бир масиҳий учун қизиқ бўлса керак.\n1. Ҳозирги кунда биродарларимиз қaндaй қувғингa дучор бўлишлaри вa қийинaлишлaри мумкин? 2. Биз ҳaётимиз давомида қaндaй қувғинлaргa дучор бўлишимиз мумкин? Албатта, ҳар бир жойни ўзига яраша қийинчиликлари мавжуддир. Раббимиз Исо Масиҳга хизмат қилиш ҳеч қаерда осон эмас.\nАзиз биродарлар, агaр биз биргaликда ибодaт қилсaк, Осмондaги Отaмиз бизлaрнинг тилaклaримизни албатта aмaлгa оширaди. Юрaгимиздa нимaики бўлсa, у ҳaқидa Xудогa бaлaнд овоз билaн айтайлик. Юртимизда тинчлик, осойишталик бўлишини Ундан якдиллик билан сўрайлик. Азизлар, Ҳaворийлaр китобининг 16:15-40 оятлaрини ўқиб чиқинг,бу ерда Павлус ва Сила ҳамда Лидиянинг бошидан кечирган қийинчиликлари ва шунга қарамай бошқаларга қилган яхшиликларни кўришимиз мумкин.\nПавлус ўзида бўлаётган қувғинлар ва қийинчиликларга қарамай доимо биродaрлaрни Xудони янaдa кўпроқ xурсaнд қилиш учун яшaшлaригa ундaйди. Азиз биродарлар, биз ҳам биродаримиз Павлусдан ўрнак олган ҳолда қандай яшaётгaн бўлсaк ҳам Xудони янaдa кўпроқ xурсaнд қилишга ҳаракат қилайлик. Мaтто Хушхабар китобининг 10:16 шундай айтади: “Отaжон, Сeн бизлaрни бўрилaрнинг орaсигa қўйлaр кaби юборгaнсaн. Илондeк зийрaк, кaптaрдeк соддa бўлaйлик “.\nAзоб вa қувғинлaргa дучор бўлгaнимиздa бизгa сaбр-тоқaт бeргин, деб сўрайлик. Азиз биродар, Исо Мaсиҳнинг aзоблaригa қанчалик шeрик бўлaётгaн бўлсaк, шунчa xурсaнд бўлишимизгa ҳамда бизлaргa имонимиздa мустaҳкaм вa қaттиқ туришимизгa ёрдaм бeргин деб айтайлик. Шунинг билан азизлар, бугунги эшиттиришимиз ўз ниҳоясига етди, яна радио орқали учрашгунча хайр, соғ омон бўлинг.


Москвалик олим Навальний билан бирдамлик белгиси сифатида очлик эълон қилди. Ўнлаб одамлар уни қўллаб-қувватлади - Daryo\n23:10, 19.04.2021 11933\nМосквада Олий иқтисодиёт мактаби ва Москва давлат университети собиқ профессори, биолог Николай Формозов Алексей Навальний билан бирдамлик белгиси сифатида очлик акциясини эълон қилди. Акцияни 40 дан ортиқ киши қўллаб-қувватлади, деб ёзади Meduza.\nПокров колониясида жазо ўтаётган ва яқинда очлик эълон қилган сиёсатчини қўллаб-қувватлаш учун Формозов 10 апрель куни акцияни бошлаган. У ўзининг очлик акциясига исталган одам қўшилиши мумкин бўлган Facebook гуруҳини очган. Ҳисобларга кўра, айни пайтда акцияни 46 киши қўллаб-қувватлаган.\nФормозов ўз ҳаракатининг асосий мақсади колониядаги фуқаролик шифокорларини Навальнийни текширувдан ўтказишга ва унга малакали тиббий ёрдам кўрсатишга чақириш эканини таъкидлади. «Мен биолог сифатида Алексейнинг ҳаёти хавф остида эканини ҳамда фақат фуқароларнинг оммавий бирдамлиги ва унинг талабларини қўллаб-қувватлашгина вазиятни ўзгартириши мумкинлигини яхши тушунаман», — деди биолог Россиядаги «Озодлик» радиосига берган интервьюсида.\nФедерал жазони ижро этиш хизмати Алексей Навальний ахлоқ тузатиш муассасасидан маҳкумлар учун ажратилган вилоят касалхонасига кўчирилаётганини маълум қилди.\nКасалхона Владимир шаҳридаги ИК-3 ҳудудида жойлашган. Федерал бўлим Навальнийнинг соғлиғини «қониқарли» деб атаган.\n«Айни пайтда Алексей Навальнийнинг соғлиғи қониқарли деб баҳоланмоқда, у ҳар куни умумий амалиёт шифокори томонидан текширувдан ўтказилмоқда. Беморнинг розилиги билан унга витаминли терапия буюрилди», — дейилади федерал бўлим баёнотида.\n31 март куни Навальний очлик эълон қилган эди. «Мен шифокор чақириш ва дори-дармонлар олиш ҳуқуқига эгаман. Аммо шифокор ҳам, дорилар ҳам олиб келинмаяпти. Белимдаги оғриқ оёғимга ўтди. Дастлаб ўнг, кейинчалик чап оёғимнинг сезиш қобилиятлари йўқолди. Ҳазил ҳазил билан, бироқ вазият кескинлашиб бормоқда. Қонун ижроси таъминланмагани ва ҳузуримга шифокор олиб келинмагани сабабли очлик эълон қилдим», — дейилади Навальний хабарида.\nАввалроқ The New York Times таҳририяти Россия президенти Владимир Путинга мухолифатчи Алексей Навальнийни шифокор кўригидан ўтказиш, унинг аҳволи қай даражада оғирлигини баҳолаш ва агар зарур бўлса, сиёсатчини интенсив терапияга юбориш сўрови билан мурожаатнома эълон қилди. «Агар Путин Навальнийнинг колонияда ўлишига қўйиб берса, ‘қотил’ деган номни оқлаган бўлади», — деди мурожаат муаллифлари.\nШунингдек, АҚШ президенти маъмурияти сиёсатчи Алексей Навальний колонияда вафот этган тақдирда Россияни жавобгарликка тортиш бўйича бир нечта чораларни кўриб чиқмоқда.\n11:51 Бугун 1068\n11:47 Бугун 842\n11:26 Бугун 5985\n11:05 Бугун 6968\n18:34, 07.05.2021 106150\n19:29, 08.05.2021 86476\n10:23, 08.05.2021 80923\n18:46, 07.05.2021 79491


“Отангга бор, онагга бор” ёхуд ермулккадастр ташкилотининг найранглари хусусида » Sensorika - Интернет центр города Навои, Узбекистан – sensorika.uz\nSensorika » Новости Навои » “Отангга бор, онагга бор” ёхуд ермулккадастр ташкилотининг найранглари хусусида\n17-10-2018, 17:46 - Manager - Новости Навои\nТарихга назар ташлайдиган бўлсак, одамзот ибтидоий жамоа давридан ер-жой, мол-мулк учун талашган. Даврлар ўтиб инсондаги бу ҳоҳиш кучайса кучайдики, сўнмади. Майли, ўтмишни қўйиб турайлик. Юртимизда мустақилликнинг илк даврларида ҳам ўзбошимчалик билан иморат солиб унда бола чақа ортириб, бир неча ўн йиллаб яшаган одамлар кам бўлмади. Улар ҳозир ҳам бор. Бироқ, ҳар бир қилинган амал ортида қонунларга итоаткорлик ҳисси бўлиши лозим. Аммо, хукуматимиз янаям одил, юртбошимиз инсонпарвар.\nПрезидентимизнинг “Фуқароларни ижтимоий қўллаб-қувватлаш бўйича қўшимча чора-тадбирлар ҳамда ўзбошимчалик билан қурилган турар жойларга нисбатан мулк ҳуқуқини эътироф этиш бўйича бир марталик умумдавлат акциясини ўтказиш тўғрисида”ги Фармони ҳамда Ўзбекистон Республикаси Вазирлар Маҳкамасининг 2018 йил 21 июндаги “Кўчмас мулкка нисбатан мулк ҳуқуқини эътироф этиш бўйича бир марталик умумдавлат акцияси доирасида кўчмас мулкларга нисбатан мулк ҳуқуқини эътироф этиш тартиби тўғрисида”ги 461-сонли қарори туфайли мамлакатимизда ўзбошимчалик билан солинган турар жойларга эгадорлик ҳуқуқи тикланди. Келинг, бу масалага ойдинлик киритиш учун таҳлилларни Навоий вилояти мисолида кўрамиз.\nВилоятнинг давлат хизматлари марказларига 569 нафар фуқародан мурожаат келиб тушди. Ходимларнинг саъй-ҳаракати туфайли жорий йилнинг 1-октябрь ҳолати билан 49 нафар фуқаронинг мурожаати қаноатлантирилди. Аммо, ҳали ҳам мазкур масалада аҳолидан келиб тушаётган мурожаатлар ижобий ҳал этилаяпти, деб бўлмайди. Ҳануз уй-жойларга эгалик ҳуқуқини беришда сансоларлик, “отангга бор, онагга бор” каби ҳаракатлар мавжуд. Бунга амин бўлиш учун аҳолидан тушган мурожаатлар натижасини ўргандик.\n2018 йилнинг 11 июлида Кармана туманининг “Боғишамол” МФЙ да яшовчи фуқаро Бахтиёр Умаров ўзига тегишли ўзбошимчалик билан қурилган турар жойига нисбатан мулк ҳуқуқини эътироф этиш тўғрисида ёзган аризаси шу куннинг ўзидаёқ марказ ходимлари томонидан ваколатли идорага электрон ахборот алмашинуви дастури орқали жўнатилган. Аниқланишича, мазкур мурожаат Навоий вилоят Ермулккадастр давлат корхонаси Кармана туман филиали раҳбарининг муносабат белгиси билан филиал мутахассисига ижро учун берилган. Аммо, маъсул ходим фуқаронинг мурожаатини 12 иш кунига кечиктириб 31 июль куни комиссия аъзоларига юборган. Худди шундай ҳолат фуқаролар Н.Журакулова, А.Нарзиева, Н.Халилова, Н.Раҳматова, А.Мадатов, Н.Абдуллаевалар сингари 92 нафар фуқаро мурожаатига ҳам қўлланилган.\nВаҳоланки, Ўзбекистон Республикаси Вазирлар Маҳкамасининг 2018 йил 21 июндаги 461-сонли қарори билан тасдиқланган “Кўчмас мулкка нисбатан мулк ҳуқуқини эътироф этиш бўйича бир марталик умумдавлат акцияси доирасида кўчмас мулкларга нисбатан мулк ҳуқуқини эътироф этиш тартиби тўғрисида”ги Низомнинг 11-бандида, Комиссия ишчи органига ариза келиб тушгандан сўнг 3 иш куни мобайнида мурожаат этувчининг аризасида кўрсатилган жойга чиққан ҳолда ўзбошимчалик билан қурилган иморатни ўрганиб, унинг техник планини шакллантиради ҳамда ушбу техник планни комиссия аъзоларига ариза ва унга илова қилинган ҳужжатлар билан бирга тизим орқали юбориши қатъий белгиланган.\nНега 3 иш кунида кўриб чиқилиши лозим бўлган ариза 12 ва ундан ортиқ иш кунларига чўзилади? Демак, қонун ижросининг атайлаб бузилишида бир гап бор. Мазкур қоидабузарликка жавобан Давлат хизматлари агентлиги Навоий вилоят бошқармаси қарори билан маъсул ходимга нисбатан энг кам ойлик иш ҳақининг 3 баравари миқдорида, яъни 552.900 (беш юз эллик икки минг тўққиз юз) сўм жарима қўлланилди. Афсуски, худди шундай маъмурий жазога Конимех, Хатирчи, Нурота туманларининг ермулккадастр ташкилоти ходимлари ҳам тортилди.\nХулоса ўрнида айтадиган бўлсак, ҳали қишлоқ айланиб ўтиб, одамлардан эшитганимиз шу бўлди. Халқ таъбири билан айтадиган бўлсак, “землямер”ларнинг обрўйи янада ошганмиш. Тўғрида, айрим фуқароларнинг 25-30 йиллик армони ушалаётганида нега ташкилот ходимларига хушомад урмасин. Нима бўлганда ҳам давлатимизда одамлар ҳаётидан рози бўлиб яшаши учун яратилаётган ислоҳотлар илоҳим барчага яхшилик олиб келсин.\nЖорий йилда 150 нафар навоийлик Ҳажга боради\nУруш қатнашчилари ва ногиронларига мукофот пули


"Челси" пенальтилар сериясига кўра "Айнтрахт"дан устун келди. Шарҳ, статистика ва видео\nЕвропа Лигаси ярим финал жавоб баҳсидан ўрин олган "Челси" – "Айнтрахт" учрашуви ўз ниҳоясига етди. "Стэмфорд Бридж"да бўлиб ўтган баҳсда дуранг қайд этилди.\nЎйин ўртача темпда бошланди ва биринчи бўлимда икки томонда ҳам бир қатор қулай имкониятлар юзага келди. Бироқ улардан фақат лондонликлар самарали фойдалана олишди. 28-дақиқада Эден Азар қанотда фаоллик кўрсатиб тўпни Рубен Лофтус-Чикка узатди, инглиз футболчиси жарима майдонига ёриб кирди ва дарвозанинг узоқ бурчагини аниқ нишонга олди.\nИккинчи бўлимни франкфуртликлар фаол бошлашди ва бу ўз самарасини берди. 49-дақиқада Гачиновичнинг пасидан сўнг Лука Йович дарвозабон билан бирга-бир вазиятга чиқиб борди ва мўлжалда адашмади.\nШундан кейин ўйин темпи яна бироз пасайди, бироқ вақти-вақти билан жамоалар олдинги чизиқда хавфли вазиятлар яратишди. Лондонликлар ўйин сўнгги бориб фаолликни ошришди ва рақибни босимда ушлашди. Бироқ ҳисоб ўзгармади ва қўшимча бўлимларга мурожаат қилинди.\nОвер-таймларнинг дастлабкиси немисларнинг устунлигида ўтди, 100-дақиқада "қарғалар" қарши ҳужумдан сўнг олдинга ўтиб олишлари мумкин эди, бироқ дарвоза томон кетаётган тўпни Давид Луис сўнгги лаҳзада қайтариб қолди. Яна бир ҳолатда Дзапакоста худди шундай вазиятда жамоасини қутқариб қолди.\nСўнгги бўлимда ҳам жамоалар ҳужумкор ҳаракат қилишди. Бироқ ҳисоб ўзгармади ва барчаси пенальтилар сериясида хал бўладиган бўлди.\nФутбол лотореясида омад мезбонларга кулиб боқди. Шу тариқа, Европа Лигасида ҳам инглиз клублари қарама-қаршилигига гувоҳ бўламиз.\nЭътиборингизга Лофтус-Чикнинг 28-дақиқадаги голини ҳавола этамиз:


25 июл 2021, Тошкент вақти: 20:08\nЖаҳон шахмат федерацияси раҳбари Кирсан Илюмжинов – Россиянинг Қалмиғистон Республикасини қаттиққўллик билан бошқарган миллионер. У ушбу қадимий ўйиннинг келиб чиқиши ҳақидаги қарашларини ўзгартириб туриши билан танилган.\nУнинг Тошкентдаги баёноти ФИДЕ президентлиги сайлови кампанияси кескин тус олаётганини англатади.\nАпрелда ФИДЕ вице-президенти Георгиос Макропулос ташкилотнинг Президент кенгашига “вазият жирканч ва шахсий тус олаётгани” хусусида маълумот киритган ҳамда Илюмжинов билан яна 4 киши устидан “ёлғон ва туҳмат материаллар тарқатаётгани” учун ахлоқ комиссиясига арз қилган эди.\nГеоргиос Макропулос октябрда бўлиб ўтадиган президент сайловида президентликка номзодини қўймоқчи.\nХабарларга кўра, зикр этилган учрашув чоғида Ўзбекистон шахмат федерацияси раҳбарияти кейинги сайловда Илюмжиновни қўллаб-қувватлашга ваъда берган.\nИлюмжинов олдинроқ археологлар шахмат доналарига ўхшаш фигураларни Болгария, Монголия ва Лотин Америкасидан топганини айтган эди. 2010 йили “Нью-Йорк Таймс” газетасига берган интервьюсида эса, уни ўзга сайёраликлар олиб келган бўлиши мумкинлигини тахмин қилган эди.\nШахмат мутахассиси ва тарихчиси Олимпиу Урканга кўра, Иилюмжиновнинг шахматнинг келиб чиқиши ҳақидаги фикрларини ўзгартириб туриши ўзи сафар қилаётган минтақа ёки мамлакат аҳолисига ёқиш истаги билан боғлиқ. Лекин у танқидга учраши билан, ўйинни ўзга сайёраликлар олиб келган, деб туриб олади.\nШахмат тарихчилари унинг келиб чиқиши тўғрисида ҳануз бир тўхтамга келган эмас. Инглиз тарихчиси Ҳ.Ж.Р.Мюррей 1913 йили чоп этилган китобида ўйиннинг турли кўринишлари араб ва форс адабиётида тилга олинганини ёзади.\nЯна бир тарихчи Мэрилин Ялом 2001 йили нашр қилинган китобида шахмат милодий VI асрда Ҳиндистонда пайдо бўлгани ва у санскритчада “чатуранга” деб аталганини баён қилади.\nФИДЕ “Озодлик” радиосининг Илюмжинов баёноти хусусидаги мурожаатига ҳали жавоб қайтармади. Унинг шахмат ёки бошқа масалалар юзасидан фикрини тез-тез ўзгартириб туриши обрўсини тушириб юбормоқда.\nИлюмжинов 1993 йилдан 2010 йилгача Россиянинг энг камбағал минтақаларидан бири Қалмиғистон республикасига раҳбарлик қилган ва золимлиги билан танилгагн. Бир ёрдамчиси 1998 йили журналистни ўлдиргани учун қамалиб кетди.\n2014 йили собиқ жаҳон чемпиони ва Кремлнинг ашаддий танқидчиси Гарри Каспаров Илюмжиновни лавозимидан четлатишга уриниб кўрди, аммо уддасидан чиқа олмади. Бунга Россия ҳукуматининг Каспаровга қарши чиққани, Илюмжиновни қўллаб-қувватлаш учун бутун дунёдаги элчихоналарини сафарбар қилгани сабаб бўлди.\nЎтган йили ФИДЕ Илюмжинов президентлигидан кетди, деган хабар тарқалди, лекин у дарҳол буни “сохта хабар” деб, инкор қилиб чиқди.\nАҚШ Молия вазирлиги Илюмжиновни Суриядаги ноқонуний нефть олди-сотдисига аралишб қолгани учун санкциялар рўйхатига киритган.\nМакропулос ва яна ўнлаб шахмат ташкилотлари раҳбарлари унга ушбу санкция сабаб истеъфога чиқишни даъват қилиб, хат ёзди.\nИлюмжинов бир марта ўзини ўзга сайёраликлар ўғирлаб кетгани, улар билан космик кемада кўришгани тўғрисида ҳам баёнот берган эди.\nФИДЕ ўз президенти Кирсан Илюмжиновнинг истеъфо беришини талаб қилмоқда


Қасим-Жомарт Тоқаев Украинадаги вазият бўйича Хавфсизлик кенгашининг фавқулодда йиғилишини ўтказди NUR-SULTAN. Kazinform – Ақордада Президент раислигида Хавфсизлик кенгашининг фавқулодда мажлиси бўлиб ўтди. Учрашувда Украинадаги вазият муносабати билан Қозоғистонни янада ижтимоий-иқтисодий ривожлантириш масалалари муҳокама қилинди, деб хабар беради Ақорда.\nҚР Президенти Хавфсизлик Кенгаши йиғилишини ўтказди NUR-SULTAN. Kazinform - Президент Қасим-Жомарт Тоқаев раислигида Хавфсизлик Кенгаши йиғилиши бўлиб ўтди. Унда миллий хавфсизлик тизимини таркибий ўзгартириш ва мустаҳкамлаш чора-тадбирлари кўриб чиқилди, деб хабар беради Kazinform Ақордага таяниб.\nҚозоғистон ва Беларусь Хавфсизлик Кенгаши кенгайтирилган режали маслаҳатлашув ўтказди NUR-SULTAN. Kazinform - Қозоғистон ва Беларусь Хавфсизлик Кенгаши кенгайтирилган маслаҳатлашувлар ўтказди, деб хабар беради Ақорда матбуот хизмати.\nНурсултон Назарбоев раислигида Хавфсизлик Кенгаши йиғилиши бўлиб ўтди NUR-SULTAN. Kazinform - Қозоғистоннинг Биринчи Президенти Нурсултон Назарбоев раислигида Хавфсизлик Кенгашининг йиғилиши бўлиб ўтди, деб хабар беради Kazinform Елбасы расмий сайтига таяниб.\nҚР Хавфсизлик кенгаши раиси Асет Исекешевни қабул қилди NUR-SULTAN. Kazinform – ҚР Хавфсизлик кенгаши раиси Нурсултон Назарбоев Президент ёрдамчиси - Хавфсизлик кенгаши котиби Асет Исекешевни қабул қилди, дея хабар беради Kazinform elbasy.kz сайтига таяниб.\nНурсултон Назарбоев Хавфсизлик Кенгашининг йиғилишини ўтказди NUR-SULTAN. Kazinform – Қозоғистон Республикасининг Биринчи Президенти – Елбасы Нурсултон Назарбоев раислигида Хавфсизлик Кенгашининг йиғилиши бўлиб ўтди, дея хабар беради Kazinform Elbasy.kz сайтига таяниб.\nНурсултон Назарбоев Хавфсизлик Кенгаши мажлисини ўтказади NUR-SULTAN. Kazinform – Бугун Қозоғистон Республикаси Биринчи Президенти – Елбасы раислигида Хавфсизлик Кенгаши мажлиси бўлиб ўтади. Бу ҳақда Елбасы матбуот котиби Айдос Укибай Twitter саҳифасида маълум қилди.


Мен нима дейман-у, қўбизим нима дейди | Ҳуқуқбон Толиб ЁҚУБОВнинг блоги\nМен нима дейман-у, қўбизим нима дейди\nPosted on Dekabr 1, 2012 by huquqbon\nёҳуд Илҳом Шералиев нима дейди-ю, қонун нима дейди\nМамлакат Конституцияси ва қонунларини одамнинг скелетига таққослашади. Скелет бўлмаса ёки заиф бўлса, одамни бир халта гўшт ёки икки букчайган қария каби тасаввур қилиш мумкин, холос. Бу ҳолатни халқимиз “Бўш қоп тик турмайди” деб ҳам тушунтиради. Давлат ҳам шундай. Давлат Конституцияси ва қонунлари нохолис, айёр, порахўр, қароқчи, саводсиз, ғаразли, бировларнинг буюртмаси билан иш кўрувчи лавозимли шахслар қўлига тушиб қолса, давлат ҳам бир халта гўшт ёки икки букчайган қарияга айланади. Конституция амалда бўлса, қонунлар адолатли ишласагина мамлакат ривожланади, одамлар бахтли яшайди, Гулнора Каримовага ўхшаганлар халқни таламайди, президент ёлғон гапирмайди.\nҚарши шаҳрида Гулшан Қараева деган синглимиз яшайди. Касби медик бўлса-да, юрак амри билан “одамларга ҳуқуқларини ҳимоя қилишда оз бўлса-да ёрдамим тексин” дея ҳуқуқбонлик соҳасида ҳам баҳоли-қудрат фаолият юритмоқда. Бу соҳада у Ўзбекистоннинг буюк ҳуқуқбони, физик бўлса-да, бироқ барча соҳада, хусусан сиёсатда ҳам, ҳамманинг олдида кетаётган Абдужалил Бойматов билан ҳамкорлик қилади. Бу – яхши. БМТнинг ҳуқуқбонлар ҳақидаги 1998 йилда қабул қилган Декларациясига мувофиқ ҳуқуқбонлик касб танламайди. Ўзбекистон одил суди негадир аёлларни “яхши кўради”: эркакларга битта модда билан айб қўйса, аёлларни камида иккита модда билан “сийлайди”. Муътабар Тожибоевани, масалан, ЎН САККИЗТА модда билан “ўраб-чирмаган”. Мен ўша пайтларда энг кучли россиялик адвокатлардан сўраганимда улар: “Совет даврида ҳам аёл 18 та модда билан айбланганини билмаймиз. 3-4 та модда билан айбланган аёллар бўлган, аммо 18 та модда …! Бу – кулгули!” дейишган. Гулшан синглимизга ҳам шаввоз терговчи Илҳом Шералиев иккита модда “ёпиштирибди”: 139 (Туҳмат) ва 140 (Ҳақорат қилиш).\nШу ерга келганда мен муҳтарам ўқувчилардан узр сўрамоқчиман: моҳият тушунарли бўлиши учун мен Ўзбекистон Республикаси Жиноят кодекси (ЎзР ЖК) ва Жиноят-процессуал кодекси (ЎзР ЖПК)дан бир неча кўчирмалар келтиришга мажбурман. Гарчи ўқувчига уларни ўқиш зерикарли бўлса-да, мен уларни “тишни тишга қўйиб” ўқишни тавсия қиламан. Инсон тақдирига бефарқ бўлмаган ҳар қандай одам шуларни ўқиши ва билиши зарур, деб ўйлайман. Шундай қилиб …\n1) ЎзР ЖКнинг 1-моддасига асосан “Ўзбекистон Республикасининг жиноят тўғрисидаги қонун ҳужжатлари Конституция ва халқаро ҳуқуқнинг умум эътироф этган нормаларига асосланган”;\n2) ЎзР ЖКнинг 3-моддасига асосан “Жиноят кодекси қонунийлик, фуқароларнинг қонун олдида тенглиги, демократизм, инсонпарварлик, одиллик, айб учун жавобгарлик, жавобгарликнинг муқаррарлиги принципларига асосланади”;\n3) ЎзР ЖКнинг 5-моддасига асосан “Жиноят содир этган шахслар жинси, ирқи, миллати, тили, дини, ижтимоий келиб чиқиши, эътиқоди, шахсий ва ижтимоий мавқеидан қатъи назар, бир хил ҳуқуқ ва мажбуриятларга эга бўлиб, қонун олдида тенгдирлар”;\n4) ЎзР ЖКнинг 10-моддасига асосан “Қилмишида жиноят таркибининг мавжудлиги аниқланган ҳар бир шахс жавобгарликка тортилиши шарт”;\n5) ЎзР ЖКнинг 14-моддасига асосан “ЎзР ЖК билан тақиқланган, айбли ижтимоий хавфли қилмиш (ҳаракат ёки ҳаракатсизлик) жазо қўллаш таҳдиди билан жиноят деб топилади”.\nИлҳом Шералиев бўйича Гулшан қанақа жиноят содир этган экан? Гулшанга нисбатан 139 ва 140-моддалар бўйича жиноий иш қўзғатиш мумкинми? Жавоб битта: Гулшанга нисбатан жиноий иш қўзғатиш мумкин ЭМАС ва жиноят содир этган ЭМАС! Бу даъвони исботлаш учун юрист бўлиш ҳам шарт эмас, чунки унинг исботи шу моддалар диспозициясида ёзиб қўйилган:\n139-модда: “Туҳмат қилиш, яъни била туриб бошқа шахсни шарманда қиладиган уйдирмалар тарқатиш, шундай ҳаракатлар учун маъмурий жазо қўлланилганидан кейин содир этилган бўлса”;\n140-модда: “Ҳақорат қилиш, яъни шахснинг шаъни ва қадр-қимматини беодоблик билан қасддан таҳқирлаш, башарти, шундай ҳаракатлар учун маъмурий жазо қўлланилгандан кейин содир этилган бўлса, жиноят иши қўзғатилиши ШАРТ.\nБироқ, Гулшан Қараева олдин бирор марта ҳам суд қилинмаган! Кимгадир туҳмат қилгани учун ҳам, кимнидир ҳақорат қилгани учун ҳам маъмурий жазо олган эмас. Ким судланган бўлса, бу ҳақдаги маълумот суд органларининг маълумотлар базасида туради ва уни терговчи ёки судья истаган пайтда ўша базадан ола олади. Хулоса: Илҳом Шералиев Гулшан Қараева устидан НОҚОНУНИЙ жиноий иш қўзғатган! Бундай пайтда ҳар қандай виждонли инсоннинг нигоҳи Илҳом Шералиевга қаратилган бўлиши керак: нега у бу ишни қилди? Саводсизми? Гулшанга шахсий ғарази борми? Ёки кимнингдир закази (буюртмаси)ни бажараяптими? Жавоб: бу муҳтарам зотни саводсиз деб бўлмайди. Ҳар ҳолда олий юридик билими бўлса керак. Бўлмаса, у ҳолда уни давлатнинг ўта муҳим мазкур лавозимига ким ишга қабул қилганлигини текшириш зарур бўлади. Унинг Гулшанда шахсий адоапти бўлганига ҳам асос кўринмайди: нима, Гулшан Илҳом Шералиевнинг арпасини хом ўрибдими? Буюртма қолади, фақат! Илҳом Шералиев бекорчиликдан, ўз-ўзидан бировга қарши жиноий иш очавермайди-ку!\nБировнинг закази билан айбсиз инсон устидан жиноий иш очиш, бу – қип-қизил жиноят! Қизиқ замонлар бўлди-да: жиноятчи айбсиз одам устидан жиноий иш очиб ўтирибди. Юқорироққа қайтамиз: Илҳом Шералиев Гулшан Қараевага нисбатан жиноий иш очар экан, у ЎзР ЖКнинг 1-чи моддасига, яъни Ўзбекистон Конституцияси ва халқаро ҳуқуқнинг умум эътироф этган нормаларига асосланганмикин? Асло! У балки ЎзР ЖКнинг 3-чи моддаси, яъни Жиноят кодексининг қонунийлик, фуқароларнинг қонун олдида тенглиги, демократизм, инсонпарварлик, одиллик, айб учун жавобгарлик, жавобгарликнинг муқаррарлиги принципларига асослангандир? Йўқ, асосланган эмас! Ундайда нима? ЎзР ЖКнинг 10-чи моддасига асосан “Қилмишида жиноят таркибининг мавжудлиги аниқланган ҳар бир шахс жавобгарликка тортилиши шарт”. Шахснинг ҳатти-ҳаракатида жиноят таркиби мавжуд бўлиши учун ушбу учта шарт бажарилиши лозим: 1) Жиноят содир этилганлик белгилари бўлиши; 2) ЎзР ЖКда мазкур ҳатти-ҳаракат жиноят эканини эътироф этадиган модда бўлиши; 3) Шу ҳатти-ҳаракатни содир этган шахс [жиноят субъекти] мавжудлиги.\nГулшан Қараевага нисбатан жиноий иш қўзғатган жиноят субъекти Илҳом Шералиевнинг ҳатти-ҳаракатида жиноят таркибининг 1-чи шарти “мана-ман” деб турибди. ЎзР ЖКнинг 139 (Туҳмат) [Диспозицияси юқорида келтирилган], 209 (Мансаб сохтакорлиги) [Диспозицияси: “[СПиТ:\n1.Жиноят турлари / Мансаб сохтакорлиги]\nМансаб сохтакорлиги, яъни мансабдор шахснинг ғаразгўйлик ёки бошқа манфаатларни кўзлаб, расмий ҳужжатларга била туриб, сохта маълумотлар ва ёзувлар киритиши, ҳужжатларни қалбакилаштириши ёки била туриб, сохта ҳужжатлар тузиши ва тақдим этиши, фуқароларнинг ҳуқуқлари ёки қонун билан қўриқланадиган манфаатларига ёхуд давлат ёки жамоат манфаатларига жиддий зарар етказилишига сабаб бўлса] моддалари эса у содир этган ҳатти-ҳаракат жиноят эканлигини эътироф этувчи моддалардир. ЎзР ЖКнинг 5-моддасига биноан Илҳом Шералиев Гулшан Қараева билан теппа-тенг, ортиқ жойи йўқ ва, демак, қилган жинояти учун жавоб бериши шарт, чунки ЎзР ЖКнинг 14-моддасига асосан унинг Гулшан Қараевага нисбатан қилган ҳатти-ҳаракати жиноятдир.\nЎзбекистон одил суди танлаб жазолайди\nИлҳом Шералиев Гулшан Қараева устидан қўзғатган жиноий иш ЎзР ЖПКнинг 322-моддаси (Жиноят ишини қўзғатиш сабаблари ва асослари)нинг 3)-банди [Оммавий ахборот воситалари берган хабарлар]га асосланиб, яъни интернет-сайтдан олиниб қўзғатилган. Ушбу мақола ҳам бир неча ўзбекзабон интернет-сайтларда чоп этилишига ишонаман. ЎзР ЖПКнинг 345-моддасига асосан Илҳом Шералиевга нисбатан 139-модда бўйича Қарши шаҳар ИИБнинг терговчиси, 209-модда бўйича эса шу шаҳар прокуратурасининг терговчиси жиноий иш қўзғатишлари лозим. Одатда, бир шахсга нисбатан қўзғатилган ишлар турли идоралар томонидан қўзғатилган бўлса, уларни шу идораларнинг бири бирлаштириши мумкин. Мазкур ишда бу ҳаракатни прокуратура амалга оширади. Бу иш тўлақонли ЖИНОИЙ ИШ бўлади, чунки 209-модданинг диспозициясида “шундай ҳаракатлар учун маъмурий жазо қўлланилганидан кейинсодир этилган бўлса” деган шарт йўқ. Кўрамиз, қўзғатишадими-йўқми? Агар айбсиз Гулшан Қараевага қарши ноқонуний жиноий ишни назорат қилган прокуратура уни судга йўллаган экан, шу орган ҳақиқатан жиноят содир этган Илҳом Шералиев устидан жиноий иш очмаса, у ҳолда бу ҳолат ҳукумат ҳуқуқбонга қарши қасддан репрессия (қатағон) уюштираётгани аён бўлади-қолади. Бу ҳолда эса, Гулшан Қараева тўғридан-тўғри БМТнинг Инсон ҳуқуқлари қўмитаси (ИҲҚ)га мурожаат қилиши мумкин. Гарчи суд бўлмаса ҳам. Эшитишимиз бўйича Ўзбекистоннинг биринчи ва асосий ҳуқуқбони Акмал Саидов 2013 йил апрель ойида ҳукуматнинг мамлакатда инсон ҳуқуқлари вазиятига бағишланган ҳисоботини қўлтиқлаб, уни БМТнинг ИҲҚ аъзолари олдида ҳимоя қилиш учун Женева (ёки Нью-Йорк)га олиб жўнар эмиш.\nБиз Гулшан Қараевани ким суд қилишини билмаймиз. 3 декабрь, душанбага мўлжалланган судга “судланувчи” ҳатто чақирилмаган ҳам. “Чақирилмаган” дейишимнинг сабаби шу-ки, судланувчи ЎзР ЖПКнинг 97-моддаси (Сўроқ қилиш учун чақирув) [Диспозицияси: “… судланувчи … судга чақирув қоғози билан чақирилади. Чақирув қоғози почта орқали жўнатилади ёки чопар орқали топширилади…”]га биноан чақирилсагина қонуний ҳисобланади. ЎзР ЖПКда 588 та модда бор. Бир нарсани аниқ айтиш мумкин: судья унинг 97-моддасини ҳурмат қилмас экан! Демак, у сохта судья экан! Фақат бу модда эмас, судья яна қуйидаги моддаларни ҳам ҳурмат қилмас экан.\nЎзР ЖПКнинг асосий нуқталаридан бири унинг 396-моддаси (Жиноят ишини судда кўриш учун тайинлаш чоғида аниқланиши лозим бўлган ҳолатлар)дир. Аниқлаштирамиз. Тергов тугагач, терговчи бир қатор процнссуал ҳужжатларни тайёрлаб, хусусан айблов хулосасини имзолаб, 381-модда (“Жиноят ишининг прокурорга юборилиши”)га асосан жиноят ишини дарҳол прокурорга юборади. Прокурор ёки унинг ўринбосари айблов хулосасини тасдиқлаб, ЎзР ЖПКнинг 388-моддасига асосан жиноят ишини тегишли судга юборади. Шундай қилиб, жиноий ишнинг судишюритуви жараёни бошланади. Ишни ўз ишюритувига қабул қилган судья ишни нимадан бошлайди?\nСудьяга ишни ўрганиш ва бир қатор амалларни бажариш учун ЎзР ЖПКнинг 395-моддасига биноан 7 сутка вақт берилади (бу муддат шу суднинг раиси томонидан кўпи билан уч суткагача узайтирилиши мумкин). Мазкур амалларнинг орасида энг муҳими 396-модда (Жиноят ишини судда кўриш учун тайинлаш чоғида аниқланиши лозим бўлган ҳолатлар)дир. Судья жиноий ишни судда кўриш учун тайинлаш масаласини ҳал қилиш чоғида айбланувчига нисбатан 7 ҳолатларни аниқлаши лозим. Гулшан Қараеванинг жиноий иши учун бу модданинг ушбу бандлари ўта муҳим:\n2) ишни тугатиш ёки тўхтатишга сабаб бўладиган ҳолатлар борми-йўқми; [“борми” сўзини мен қўшиб қўйдим – Т.Ё.];\n3) ишнинг суд мажлисида кўрилиши учун асослар етарлими;\n4) суриштирув ва дастлабки тергов ўтказиш чоғида ушбу Кодекснинг талабларига риоя қилинганми;\n7) айблов хулосаси ЎзР ЖПКнинг талабларига мувофиқ тузилганми.\nЖиноий иш ноқонуний қўзғатилган бўлса, у нафақат тўхтатилади, уни тугатиш (яъни ёпиш)га судьянинг тўлиқ ҳаққи бор. 2)-чи шартнинг бажарилиши [айбланувчи фойдасига] 3-чи, 4-чи ва 7-чи шартлар ҳам автоматик айбланувчи фойдасига ўтади, яъни ишнинг суд мажлисида кўрилиши учун асослар етарли эмаслиги, суриштирув ва дастлабки тергов ўтказиш чоғида ЎзР ЖПКнинг талабларига риоя қилинмаганлиги ҳамда айблов хулосаси шу Кодекснинг талабларига мувофиқ тузилмаганлиги келиб чиқади. Бу ҳолда судья ЎзР ЖПКнинг 83-моддаси (Реабилитация учун асослар)нинг 2) [айбланувчининг қилмишида жиноят таркиби бўлмаса] ва 3) [унинг содир этилган жиноятга даҳли бўлмаса] бандлари ҳамда 401-моддаси (Жиноят ишини тугатиш) [Диспозицияси: ЎзР ЖПКнинг 83-моддасида назарда тутилган ҳолатлар мавжуд бўлса, суд жиноят ишини тугатади]га асосан айбланувчини тўлиқ оқлайди.\nБироқ судья бу процессуал ҳарактларнинг бирортасини ҳам қилган эмас ва, демак, у: 1) ЎзР ЖПКнинг 396, 401 ва 83-чи моддаларини ҳам ҳурмат қилмайди ва 2) Илҳом Шералиев билан жиноий тил топишган. Қонун бўйича у жиноий ишни ЎзР ЖПКнинг 396-моддаси асосида текшираётган пайтда суд жараёни ҳали бошланмаган бўлади. Шу модда талаби бўйича у айбланувчи айбсиз эканини аниқласа, уни оқлайди ва бу ҳақда 401-модданинг 3-қисмига асосан айбланувчига ХАБАР БЕРИШИ КЕРАК. Мазкур мақола 1 декабрь куни ёзилмоқда, Ўзбекистон билан муттасил алоқадамиз, бироқ Гулшан Қараева ҳанузгача оқлов қоғозини олган эмас. Билмадим, судья нимани кутаяпти: Илҳом Шералиев устидан очилиши муқаррар бўлган жиноий ишни прокуратура бекитиши учун амнистияни кутмоқдами? Ёки Гулшанни судга обкелтириб оқлов қоғозини ўз қўли билан топширмоқчими? Балки қасдма-қасдга, «нима бўлса бўлди» деган принципга кўра Гулшанни суд қилмоқчими? Нима бўлганда ҳам бу судья ноқонунийлиги кундай равшан бўлган жиноий ишни ўз ишюритувига олгач, уни ўрганиш муддати ўтган бўлса-да, қонун талабларини беҳаёларча бузаётир ва, демак, жиноят содир этаётир.\nCategories: Толиб ЁҚУБОВнинг мақолалари\t| Метки: Гулшан Қараева, МАҚОЛАЛАР, Толиб ЁҚУБОВ, ҲУҚУҚБОНлар ТАЪҚИБ ОСТИДА | Leave a comment


UzNews - Yakkasaroy City Mall – Тошкентдаги бутунлай ўзига хос концепцияга эга янги турар-жой мажмуаси\nYakkasaroy City Mall – Тошкентдаги бутунлай ўзига хос концепцияга эга янги турар-жой мажмуаси\n2021 йилнинг охирида Etalon Building компанияси ташқи параметрлари жиҳатидан рақобатчилардан сезиларли фарқ қиладиган Yakkasaroy City Mall турар-жой мажмуасини тақдим этишни ваъда қилмоқда.\nYakkasaroy City Mall нафақат ҳар томонлама қулай яшаш жойи, балки интеллектуал ривожланган контингент учун мўлжалланган жой бўлиши режалаштирилган.\nШунингдек, турар-жой мажмуаси нафақат ўзининг қулай жойлашуви — аэропортдан атиги беш дақиқалик масофада, балки ривожланган инфратузилмаси, юқори хавфсизлик даражаси, замонавий болалар майдончаси ва дам олиш жойлари билан ҳам қулай бўлади.\n333та автоуловга мўлжалланган икки қаватли ер ости автотураргоҳини алоҳида белгилаб ўтиш жоиз, шу боис тўхташ жойидаги юзага келиши мумкин бўлган муаммоларни умуман унутиш мумкин.\nYakkasaroy City Mall ўзининг бўлажак аҳолисининг хоҳиш-истакларига меҳр ила ёндашиб, уларни кераксиз ташвишлардан сақлашга ҳаракат қилди, шу сабабли, тўхташ жойи келажакдаги турар-жой мажмуасининг бутун ҳудуди каби 24 соатлик видео кузатув остида бўлади.\nЯнги турар-жой мажмуасининг ўзига хослигининг ғояси шундан иборатки, қулайликда истиқомат қилиш учун зарур бўлган барча нарсалар келажакдаги уй аҳолиси учун яқин масофадалигидадир. Шунинг учун, турар-жой мажмуаси ҳудудида савдо марказини яратиш ғояси пайдо бўлди. Ёш ота-оналар энди фарзандларини қаерда айлантириш ҳақида бош қотиришларининг ҳожати йўқ, чунки савдо маркази доимо яқингинада жойлашган бўлади.\nБугунги кунга келиб, хонадонларнинг 57 фоизига буюртма берилган, уларнинг нархи тўловнинг юз фоизи амалга оширилганда, ҳар бир кв.м учун 6 550 000 сўмдан бошланади.\nYakkasaroy City Mall уйлари қулайлик метрларида ўлчанади!\nМанзил: Шота Руставели кўчаси, 2-йўлак, 2-уй\nСавдо офиси: +998 (93) 870-99-99


Босния полицияси қўшни Хорватиянинг Градиска шаҳрида ҳарбий жиноятлар содир этганликда айбланаëтган шахсни қўлга олди.\nБосниянинг Сербларга қарашли полицияси Теодорович Хорватия полицияси ва Интерпол буйруғи билан ҳибсга олинганини айтди.\nМазкур иш юзасидан қўшимча маълумот берилмаган.\nТеодорович масаласи Босния ва Герцоговина давлат судига топширилган.\nМазкур суд уни Хорватияга экстрадиция қилиш масаласини ўрганади.


Тожикистонда мустақил нашрлар камаймоқда\n28 июн 2022, Тошкент вақти: 15:11\nТожик журналистлари мамлакатда мустақил нашрлар камайиб бораётганидан ташвишдалар.\nТожикистон матбуоти байрамига бағишланган анжуманда тожик журналистларига босим кучайгани, матбуот эркинлиги бўғилаётгани ҳақида гап борди. Халқаро ташкилотлар маълумотга кўра, Тожикистон икки йил ичида сўз эркинлиги бўйича дунёдаги 95 ўриндан 113 ўринга тушиб қолган.\nТаҳлилчиларнинг айтишларича, Тожикистонда сўз эркинлиги йилдан йилга сўниб бормоқда. Журналистларда эса ички таъқиқ кучаймоқда. Жумладан, куни кеча Мустақил журналистлар Ассоциацияси (НАНСМИТ) журналист Махди Собиров ўз фикрини эркин ва озод баён қилгани учун ҳукумат ва куч ишлатар тизимлари томонидан таъқибга учраётганлиги ҳақида баёнот тарқатди.\n“2009 йил октябр ойида “Дунё” ва “Озодагон” газеталарида Марказий Осиё, жумладан, Тожикистон Қуролли кучларини “ишчилар ва дехқонлар армияси” эканлигини, Тожикистон қуролли кучларида эса зудлик билан реформа ўтказиш кераклиги хақида ўз фикримни ёзган эдим. Мана шунинг учун ҳам бугун мени ва оилам ҳаёти ҳавф остида қолмоқда”, дейилади баёнотда.\nГазетхонлар фикрича, сўнгги йилларда ОАВда долзарб муаммолар бир томонда қолиб, давлат сиёсатини олқишлашга қаратилган мақолалар чоп қилинмоқда. «Чегара билмас мухбирлар» халқаро ташкилоти рейтинги бўйича эса Тожикистон 175 давлат ўртасида 113 ўринни эгаллаган. 2008 йилда республика 95 ўринда эди.\nТаҳлилчилар ва журналистларнинг айтишларича, ОАВ лари 1990 йилдан 2000 йилларгача нисбатан эркин эди. Ҳозир бундай эмас, эркинлик даври ўтиб кетди. Жумладан, жорий йил январ ойида Тожикистондаги уч судя “Фараж”, “Озодагон”, ”Азия плюс” мустақил газеталари ҳамда бир адвокатни судга берганлиги ҳам шундан далолатдир.\n- Биз наинки ОАВ лари эркинлиги, балки коррупция ва бошқа соҳалар рейтинги бўйича ҳам пастга қараб кетмоқдамиз. Мамлакатда коррупция ва бошқа иллатларнинг авж олиши айнан сўз эркинлигининг сўниб бораётганидан далолат. Чунки амалдорлар ҳеч қачон мамлакатдаги асл вазият ошкор этилишини хоҳламайди. Демак, ОАВларига босим кучайиб бораверади, - дейди таҳлилчи Назокат Маъмурова.\nБошқа таҳлилчиларнингш фикрича, мамлакатдаги деярли барча, қўштирноқ ичидаги мустақил ОАВлари аллақачон хукуматпарастлар қўлига ўтиб кетган.\n- Бугун республикадаги барча ОАВлари устидан тўлиқ назорат ўрнатилган, десам хато бўлмайди. Чунки мустақил газета ва журналлар, радио ва телевидениелар аллақачон амалдорлар томонидан сотиб олинган. Бу ОАВлари уларнинг буюртмаси асосида фаолият юритмоқда, - дейди Бахром Вализода.\nТожикистонда ижод қилаётган айрим ўзбек журналистларидан “Мансабдор шахсни танқид қила оласизми?” деб сўрадик.\n- Юзтадан биттаси, ўшанда ҳам жазм қилса, танқидга қўл уриши мумкин. Лекин афсуски, асосий қисми тилини тийиб ,жим ўтиради, - дейди журналист Парвиз Аббосов.\nУнинг сўзларига кўра, ўзбек матбуотида чиққан танқидий мақолалар маҳаллий ҳукуматлар томонидан инобатга олинмайди ва унга эътибор хам берилмайди. Ана шунинг учун ҳам журналистлар танқидий мақолалар ёзмай қўйган.\nБироқ бошқа суҳбатдошларимиз сўзларига кўра, Тожикистондаги сўз эркинлиги барча қонунлар бўйича мустаҳкамланган. Лекин очиқ гапирадиган жасоратли журналистлар деярли йўқ..\n- Эркин сўз, озод фикр айтиш учун қонунан барча шароит бор. Лекин қалам аҳли ўз фикрини очиқ айтиш учун ҳали ҳам ҳадиксираб туради. Назаримда журналистларимиз 90 йилларда журналистларга ўтказилган террор ва зўравонликлар асоратидан ҳали ҳам қутулганларича йўқ , - дейди Дадахон Эгамзод.\nЖурналист Тилаволди Расуловнинг фикрича, Тожикистондаги сўз эркинлиги қўшни Ўзбекистондаги вазиятдан жиддий фарқ килади. Тожикистонлик журналистлар қўшни республикадаги ҳамкасбларига нисбатан эркинроқ.\n- Тожикистондаги эркин сўзни қўшни Ўзбекистон билан солиштирадиган бўлсак, бу фарқ ер билан осмончалик. Яқинда мен Тошкентга борган эдим. У ердаги журналистлар оддий муаммони ёритишга қўрқишининг гувоҳи бўлдим. Ҳали муаммони ёритмай, аллақачон оқибати нима бўлади, деб ҳадиксирашади. Бизда бошқачароқ. Агар фактлар ишончли бўлса, барча мавзуларни бемалол ёртиш мумкин, - дейди Тилаволди Расулов.\nУнинг фикрича, журналист калаткланиш ёки бошқа муаммоларга дучор бўлишидан қўрқиб, долзарб мавзуларни ёритмаса, бу ички таъқиқнинг кучлилигидан далолат беради. Бунинг натижасида эса жамият таназзулга юз тутиши мумкин.